title: Corkin kreivikunta

text: Suuri osa nykyisestä Corkista oli aikanaan osa Deis Muinin kuningaskuntaa (Etelä-Munster), jota hallitsi MacCarthy Mor -klaani. Normannien hyökkäyksen hälkeen 1100-luvulla MacCarthy-klaani ajettiin nykyiseen Länsi-Corkiin ja Kerryn kreivikuntaan. Pohjoisesta ja itäisestä Corkista tuli Hiberno-Normannien aluetta Fitzgeraldien hallituskauden aikana. Corkin kaupunki annettiin Englannin kuninkaallisen konsession haltuun, ja se toimikin vuosisatoja vanhan englantilaisen kulttuurin etuvartioasemana.


title: Corkin kreivikunta

text: Vuonna 1491 Corkilla oli vahva asema ruusujen sodan yhteydessä, kun Perkin Warbeck, Englannin kruunun tavoittelija, rantautui Corkiin ja yritti värvätä tukijoukkoja syrjäyttääkseen Englannin kuninkaan Henrik VII:n. Corkin pormestari ja muutamat muut vaikutusvaltaiset kansalaiset lähtivät Warbeckin kanssa Englantiin. Kapinan tukahduttua nämä kuitenkin vangittiin ja teloitettiin. Corkin nimitys ”Rebel County” juontuu näiltä ajoilta; myöhemmin koko maata alettiin kutsua kapinalliseksi.


title: Corkin kreivikunta

text: Geraldiinien aikakausi loppui desmondilaiskapinoihin 1569–1573 ja 1579–1583. Suuri osa Corkin kreivikuntaa tuhottiin kapinoiden aikana, erityisesti toisen desmondilaiskapinan aikoihin. Myöhemmin pakkoasutuksen aikoihin englantilaiset siirtolaiset asuttivat suuren osan Corkia. Vuonna 1601 ratkaiseva Kinsalen taistelu (iiriksi Cath Cionn tSáile) saavutti Corkin, josta Englannin miehitystä johdettiin vuosisatoja. Kinsale oli ollut espanjalaisten maihinnousupaikka yhdeksänvuotisessa sodassa vuosina 1594–1603, jolloin nämä tukivat irlantilaisia kapinallisia.


title: Corkin kreivikunta

text: 1900-luvulla Cork oli feeniläisten sekä Irlannin parlamentaarisen puolueen (Irish Parliamentary Party) keskus. Kreivikunta oli sissien keskus Irlannin itsenäisyyssodan aikana 1919–1921. Siellä toimi kolme corkilaista IRA:n prikaatia, yksi niistä itse Corkin kaupungissa. Prikaatien merkittävimpiin sotatoimiin kuuluvat muun muassa Kilmichaelin väijytys marraskuussa 1920 ja Crossbarryn väijytys maaliskuussa 1921. Vastavallankumoukselliset poliisivoimat (Black and Tans) tuhosivat Corkin kaupungin keskustan joulukuussa 1920 monien muiden kaupunkien tavoin. Eräs Tom Barryn johtama eteläcorkilainen IRA:n sissiosasto tuli tunnetuksi Ken Loachin elokuvasta "The Wind That Shakes the Barley" (2006).


title: Corkin kreivikunta

text: Irlannin sisällissodan aikana 1922–1923 suurin osa IRA:n yksiköistä Corkissa asettui vastustamaan Ison-Britannian ja Irlannin sopimusta. Vuoden 1922 heinäkuusta elokuuhun kreivikunta kantoi nimeä Munsterin tasavalta. Vapaavaltion kannattajat kuitenkin valloittivat kreivikunnan ja kaupungin elokuussa 1922 hyökkäyksillä sekä maalta että mereltä käsin. Sodan loppuvaiheessa vapaavaltion vastustajat kävivät sissisotaa Michael Collinsin johtamia joukkoja vastaan. Michael Collins, joka oli vapaavaltion keskeisempiä johtajia, syntyi lähellä Cloankiltyä ja salamurhattiin sisällissodan loppuvaiheessa Béal na Bláthissa. Sekä Cloankilty että Béal na Bláth sijaitsevat Länsi-Corkissa.


title: Corkin kreivikunta

text: Corkin kreivikunnassa on kaksi Gaeltacht-aluetta, joissa iiri on edelleenkin enemmistön kieli. Alueet ovat Múscraí (englanniksi Muskerry), joka sijaitsee kreivikunnan pohjoisosissa, ja Oileán Chléire (englanniksi Cape Clear), joka on lännessä oleva saari, jonne pääsee ainoastaan lautalla.


title: Corkin kreivikunta

text: Corkin nähtävyyksiin kuuluvat muun muassa Blarneyn kivi ("Blarney Stone") ja Cobh, josta monet irlantilaiset maastamuuttajat lähtivät Yhdysvaltoihin, Australiaan, Kanadaan, Uuteen-Seelantiin ja Etelä-Afrikkaan. Cobh oli myös viimeinen satama, jossa Titanic pysähtyi ennen uppoamistaan. Corkin kaupunki on Irlannin tasavallan toiseksi suurin kaupunki ja Munsterin hallinnollinen keskus. Kreivikunnan läntisin alue, Länsi-Cork, on suosittu turistikohde pienine kylineen ja lukemattomine saarineen, joita ovat muun muassa Sherkin saari, Oileán Chléire ("Cape Clear Island") ja Durseyn saari. Myös Irlannin lounaisin kolkka Mizen Head sijaitsee Corkin kreivikunnassa. Länsi-Cork on tunnettu luonnonkauneudestaan, kauniista rannoista ja ystävällisistä ihmisistä sekä ilmapiiristä. Monet tunnetut käsityöläiset, muusikot, runoilijat ja näytelmäkirjailijat ovat Corkista kotoisin.


title: Ketoosi

text: Ketoosi voi tarkoittaa seuraavia:


title: Myyttiset alkuasuttajat

text: Myyttiset alkuasuttajat ovat useissa mytologioissa esiintyviä kuvitteellisia kansoja tai olentoja, jotka ovat asuttaneet jotain maata tai aluetta ennen sen nykyistä väestöä, mutta joutuneet sittemmin väistymään. Tällaisten alkuasuttajien toiminnalla on selitetty muun muassa poikkeuksellisia maastonmuotoja.


title: Myyttiset alkuasuttajat

text: Usein myyttiset alkuasuttajat olivat jumalia tai jumalaisia, mutta toiset saattoivat olla pahoja ja arvaamattomia. Pohjoismaissa ja Baltiassa on laajalti uskottu alueella muinoin asuneisiin jättiläisiin, ja joskus myös kääpiöihin. Myös lappalaiset on uskottu alkuasuttajiksi monin paikoin fennoskandiassa. Australian alkuasukkaat uskoivat jumalten tehneen maanmuotoja uniajaksi kutsuttuna alkuaikana.


title: Myyttiset alkuasuttajat

text: Suomessa muun muassa maanpinnan ja kallioiden muotoa, kasvillisuutta, saaria, vesistöjä, soita, isoja kiviä, aarteita, virvatulia ja kivirakennelmia on selitetty muinaisilla olennoilla. Maanpinnan ja vedenpohjan muodot syntyivät erään käsityksen mukaan jo maailman alussa, kun jokin jättikokoinen olento tai ihminen, esimerkiksi Väinämöinen, liikutteli ruumistaan. Väinämöinen tai joku muu saattoi myöhemminkin iskeä tai raaputtaa viivoja ja merkkejä kallioon. Jättiläiset ja hiidet ovat heitelleet ja vieritelleet isoja kiviä, ja asetelleet niitä korkeille paikoille siirtolohkareina sittemmin tunnettuihin muodostelmiin. Lappalaiset ja hiidet ovat koonneet kiviröykkiöitä, jotka tunnettiin esimerkiksi hiidenkiukaina.


title: Myyttiset alkuasuttajat

text: Moni aarretta koskeva tarina kertoo hiitten, peikkojen tai lappalaisten asuneen joskus alueella, ja jättäneen lähtiessään aarteen piilopaikkaansa.


title: Myyttiset alkuasuttajat

text:
Joskus on jopa kerrottu useammasta asutusaallosta. Esimerkiksi Pohjanlahden rannoilla kerrotaan asuneen ensin isokokoisen jatulien kansan, sitten pienikokoisten lappalaisten, ja lopuksi suomalaisten.
Muun muassa seuraavat ryhmät tarujen mukaan syrjäyttivät myyttisiä alkuasuttajia


title: Jakov Sverdlov

text: Jakov Mihailovitš Sverdlov (, 3. kesäkuuta 1885 Nižni Novgorod – 16. maaliskuuta 1919 Moskova) oli venäjänjuutalainen bolševikkipoliitikko.


title: Jakov Sverdlov

text: Sverdlov syntyi Nižni Novgorodissa varakkaaseen aškenasijuutalaiseen kauppiasperheeseen. Hän liittyi vuonna 1902 Venäjän sosiaalidemokraattiseen työväenpuolueeseen ja otti osaa vuoden 1905 tapahtumiin. Vuosina 1906–1917 välisen ajan Sverdlov oli joko vangittuna tai karkotettuna.


title: Jakov Sverdlov

text: Lokakuun vallankumouksen alussa Sverdlov valittiin yhdessä Josef Stalinin kanssa bolševikkipuolueen keskuskomiteaan. Sverdlovin tiedetään keskuskomitean puheenjohtajan ominaisuudessa hyväksyneen silloisen Uralin neuvoston päätöksen tsaari Nikolai II:n ja tämän perheen teloittamisesta vuonna 1918.


title: Jakov Sverdlov

text: Sverdlov toimi yleisvenäläisen toimeenpanevan keskuskomitean puhemiehenä eli Neuvosto-Venäjän nimellisenä valtionpäämiehenä marraskuusta 1917 aina maaliskuussa 1919 tapahtuneeseen kuolemaansa asti. Hänen virallinen kuolinsyynsä oli influenssa. Sverdlovin kuoleman jälkeen Jekaterinburgin nimi vaihdettiin hänen kunniakseen Sverdlovskiksi. Boris Jeltsinin aikana nimi kuitenkin palautettiin muiden nimipalautusten mukana Jekaterinburgiksi, mutta ympäröivä alue kantaa kuitenkin yhä neuvostoaikaista nimeään Sverdlovskin alue.


title: Nikkoliitti

text:
Nikkoliitti eli nikkeliini (NiAs) on kidejärjestelmältään heksagonaalinen. Tämä mineraali, kuten sen alkuainekin, on
saanut nimensä saksan kielisestä sanasta, joka tarkoittaa "paholaisen nikkeli". Kiteet ovat harvinaisia, yleensä nikkoliitti on satunnaisina rakeina tai tiiviinä massana. Nikkoliitti on väriltään kirkkaan kuparinpunainen, mutta hapettuu harmaaksi. Viiru on ruskeanmusta. Kiilto on metallinkiilto. Nikkoliitin kovuus on 5,0-5,5 Mohsin asteikolla ja ominaispaino on 7,5-7,8 g/cm³.


title: Nikkoliitti

text: Nikkoliitti on tärkeä nikkelimineraali. Sitä esiintyy mm. Kanadassa ja Saksassa.


title: Vasili Kuznetsov

text: Vasili Vasiljevitš Kuznetsov (12. helmikuuta 1901, Sovilofka – 31. tammikuuta 1990, Moskova) oli neuvostoliittolainen poliitikko. Hän toimi Neuvostoliiton korkeimman neuvoston puhemiehistön puheenjohtajana ja valtionpäämiehenä kolmeen eri kertaan; vuosina 1982–1983, 1984 ja 1985.


title: Vasili Kuznetsov

text: Kuznetsov ei toiminut koskaan pitkäaikaisesti virassaan, sillä hänet oli valittu väliaikaiseksi korkeimman neuvoston puhemiehistön puheenjohtajaksi ja valtionpäämieheksi. Syyt tähän olivat vuonna 1982 Leonid Brežnevin kuolema, vuonna 1984 Juri Andropovin kuolema ja vuonna 1985 Konstantin Tšernenkon kuolema. Uransa aiemmassa vaiheessa Kuznetsov toimi Neuvostoliiton varaulkoministerinä vuosina 1955–77. Hänet valittiin 7. lokakuuta 1977 Neuvostoliiton ensimmäiseksi varapresidentiksi.


title: Vasili Kuznetsov

text: Insinööriksi kouluttautunut Kuznetsov liittyi kommunistiseen puolueeseen 1927. Työskenneltyään monien tehtaiden johdossa hän sai 1940 nimityksen valtion suunnitteluelimen varapuheenjohtajaksi. Sodan aikana hän palveli puolustuskomiteassa. Vuosina 1944–1954 Kuznetsov oli Neuvostoliiton ammatillisen järjestön puheenjohtaja ja Maailman ammattiyhdistysten liiton WFTU:n varapuheenjohtaja. Vuonna 1954 hänet nimitettiin suurlähettilääksi Pekingiin ja 1955 varaulkoministeriksi.


title: Maria Normanbylainen

text: Äiti Maria Normanbylainen (1912 – 1977), siviilinimeltään "Lydia Gysi", oli ensimmäisen Englantiin perustetun Ekumeeniseen patriarkaattiin kuuluvan ortodoksisen naisluostarin perustaja ja sen igumenia.


title: Maria Normanbylainen

text: Äiti Maria syntyi Baselissa, opiskeli sairaanhoitajaksi ja työskenteli näissä tehtävissä Ranskassa sotilassairaalassa ja Punaisen Ristin palveluksessa. Myöhemmin hän aloitti teologian opinnot ja suoritti siinä tohtorin tutkinnon. Väitöskirjan aiheena oli platonismi ja kartesiolaisuus Ralph Cudworthin filosofiassa (väitöskirja: "Platonism and Cartesianism in the Philosophy of Ralph Cudworth").


title: Ayahuasca

text: "Ayahuasca" on vakiintunut yleisnimitys tavallisimmin amazoninajahuaskaliaanista ("Banisteriopsis caapi)" ja shamaanikahvikista ("Psychotria viridis") valmistettavalle voimakkaasti psykoaktiiviselle kasvisuutejuomalle. Sen ketšuankielinen nimi "ayahuasca" tarkoittaa "sielun liaania" tai "kuoleman köynnöstä". Juomaa käytetään seremoniallisesti ja sillä on keskeinen rooli monien alkuperäiskansojen ja uusien uskontojen sakramenttina.


title: Ayahuasca

text: Ayahuasca on peräisin Amazonin alueen alkuperäiskansojen traditioista, jossa sillä on useita eri nimityksiä. Juomaa voidaan valmistaa useista eri kasveista, jolloin sen nimityskin vaihtelee.


title: Ayahuasca

text: Ayahuascan vaikuttavat aineosat ovat dimetyylitryptamiini (lyh. DMT) ja monoamiinioksidaasi-estäjä (lyh. MAO-estäjä, MAO-I). Molemmat kemikaalit ovat oleellisia komponentteja toimivan, suun kautta nautittavan ayahuascajuoman valmistamiseksi. DMT ei ole psyykkisesti tai fyysisesti riippuvuutta aiheuttavaa.


title: Ayahuasca

text: Ayahuacaa on tutkittu runsaasti ja se on todettu kliinisesti turvalliseksi. On kuitenkin huomattava, että ayahuascan sisältämä MAO-estäjä on hengenvaarallista tiettyjen mielialalääkkeiden kanssa käytettynä. Käyttöä SSRI- ja kaksikanavaisten masennuslääkkeiden (mirtsatsapiini, duloksetiini, venlafaksiini) kanssa tulisi ehdottomasti välttää.


title: Ayahuasca

text: DMT on kasveissa ja eläimissä yleisesti (esim. kaikissa nisäkkäissä) esiintyvä yhdiste. Myös ihmiselimistössä on jatkuvasti pieniä määriä DMT:tä, mutta sen merkitystä elintoiminnoille ei tunneta kovin tarkasti.


title: Ayahuasca

text: Ayahuascan aiheuttamia hallusinaatioita tai näkyjä kuvaillaan usein toismaailmallisiksi ja ne ovat sisällöllisesti rikkaita, informatiivisia ja värikkäitä kohtauksia joiden teemoja voivat olla kokemus vuorovaikutuksesta erilaisten henkiolentojen tai jumalten kanssa, terapeuttiset parantumiskokemukset fyysisistä ja psyykkisistä vaivoista tai majesteettiset näyt luonnonmaisemista tai futuristisista kaupungeista.


title: Ayahuasca

text: Kulttuuriset mallit ohjaavat näkyjen sisältöä voimakkaasti.


title: Ayahuasca

text:
Ayahuasca on myös voimakkaasti emeettinen eli oksennusreaktiota aiheuttava. Oksentaminen mielletään puhdistavaksi ominaisuudeksi.
Hallusinogeeneihin liittyy paljon ennakkoluuloja. Joillain hallusinogeeneillä, ayahuasca mukaan lukien, on kuitenkin huomattavia terapeuttisia ominaisuuksia . Psykedeeliavusteisen terapian tehokkuudesta on olemassa huomattavaa näyttöä mm. riippuvuuksien, masennuksen, ahdistuksen, PTSD:n ja muiden traumapohjaisten psyykkisten ongelmien hoitamisessa, joihin nykyisillä terapiametodeilla voidaan vaikuttaa vain alkeellisesti .


title: Ayahuasca

text: Käsitykset ayahuascan käyttöhistoriasta vaihtelevat. On tavallista, että ayahuascan seremonialliseen käyttöön viitataan akateemisessakin tekstissä ylimalkaisesti vuosituhansia vanhana traditiona. Vanhimmat ayahuascaa käsittelevät lähteet löytyvät kuitenkin 1600–1700-lukujen jesuiittojen matkakuvauksista, joissa kuvataan myös toén l. kellopasuunan ("Brugmansia spp.") käyttöä. Vaikka DMT -pitoisten kasvien esikolonialistisesta käytöstä onkin todisteita, toistaiseksi ei ole olemassa kiistatonta näyttöä ayahuascan seremoniallisesta käytöstä mantereen esikolonialistisen ajan historiassa.


title: Ayahuasca

text: Ayahuascan käyttöön sen alkuperäisessä Amazonin alueen kontekstissa liittyy useita eri motiiveja ja traditioita. Käyttökonteksti jakautuu pääsääntöisesti kahteen erilaiseen traditioon, spesialistitraditioon ja kollektiiviseen traditioon. Eksperttitraditiossa yksittäinen asiantuntija tulkitsee omia näkyjään kokemuksen ulkopuolella olevalle yleisölle ja kollektiivisessa traditiossa ayahuascaa käytetään sosiaalisten suhteiden vahvistamiseen ja parantamiseen. Kollektiiviset traditiot ovat inspiroineet uusia, organisoituneita ayhuascauskontoja kuten Barquinhaa, Santo Daimea ja Unidão do Vegetalea.


title: Ayahuasca

text: Ayahuasca on osa laajempaa kansanlääkintäperinnettä. Alkuperäisessä kontekstissaan ayahuascaa käytetään paitsi parantamiseen myös vahingoittamiseen. Ayahuascalla on myös mainittava rooli nk. noituuden harjoittamisessa, jonka tarkoituksena on aiheuttaa jollekulle fyysistä vahinkoa tai omaisuuteen kohdistuvaa vahinkoa. Ayahuascan seremonialliseen käyttöön sen perinteisessä kontekstissa valmistaudutaan usein noudattamalla erityistä ruokavaliota ja pidättäytymällä seksistä. Perinteisesti enteogeenien seremoniallinen käyttö on useimmiten rajattu koskemaan lähes yksinomaan miehiä.


title: Ayahuasca

text: Ayahuascan seremonialliseen käyttöön saattaa perinteestä riippuen liittyä myös muiden hallusinogeenien käyttöä ennen seremoniaa tai sen aikana. Myös tupakan ("Nicotiana tabacum") ja huomattavasti nikotiinipitoisemman palturitupakan l. mapachon ("Nicotiana rustica") savulla ja mehulla on myös tärkeä rooli perinteisissä eteläamerikkalaisissa enteogeenia hyödyntävissä seremonioissa .


title: Ayahuasca

text: Länsimaisessa käyttökontekstissa kaupunkitila, synteettiset materiaalit ja massatuotetut esineet nähdään liikkeessä sairauden ilmauksina ja yhteiskunta ja luonto nähdään toisiaan hylkivinä vastakohtina. Ayahuascaa pidetään vastalääkkeenä ”antroposeenille” eli ihmisen aiheuttamille luonnonmullistuksille. Luonto nähdään voimakkaasti feminiinisenä koettuna, pyhänä liittolaisena ja vastalääkkeenä ”antroposeeniä” vastaan. Samansuuntaiset käsitykset ohjaavat myös joidenkin ayahuascatutkijoiden, kuten esimerkiksi Terence McKennan ja Ralph Metznerin retoriikkaa.


title: Ayahuasca

text: DMT:tä ja MAO-estäjiä sisältäviä kasveja tunnetaan runsaasti eri puolilta maailmaa. Alkuperäisten ainesosien vaikea saatavuus ja lakitekniset ongelmat on useissa maissa ratkaistu käyttämällä paikallisia tai helpommin saatavilla olevia kasveja. Esimerkiksi Suomessa ns. ”fennohuascaa” voidaan valmistaa ruokohelpistä ("Phalaris arundinacea") ja syyrianängelmästä ("Peganum harmala") (Torsti K., 1996). Australiassa nk. ”aussiehuascaa” valmistetaan paikallisesta neitoakaasiasta ("Acacia maidenii") ja syyrianängelmästä . Ayahuascaa voidaan myös korvata synteettisillä analogeilla l. anahuascalla.


title: Ayahuasca

text: Ayahuasca tuotti minulle ensin voimakasta pahoinvointia ja pelon tunnetta. Näin huomattavan yksityiskohtaisia näkyjä, yksinomaan silmät suljettuina. Musiikilla oli erityisen voimakas, positiivinen ja kokemusta ohjaava vaikutus. Pelon ja pahoinvoinnin hälvettyä kokemus muuttui miellyttäväksi ja jopa euforiseksi. Kokonaisvaltaisesti kokemus oli raskas, mutta erittäin positiivinen. Kokemuksen aikana pystyin käsittelemään itselleni psyykkisesti vaikeita asioita ja koen kehittyneeni ihmisenä merkittävästi kokemuksen ansiosta.


title: Ayahuasca

text: Epistemologisesti tulkitsen kokemusta oman mieleni projektiona, mutta kokemuksen hankalasti kuvattavan luonteen vuoksi on helpointa kuvailla välittömiä vaikutelmiani ja tulkintojani kokemuksesta, joissa erilaiset näyt olivat pääroolissa. Näyissä ayahuasca ilmestyi minulle erilaisina tietoisina olentoina ja puhutteli minua sekäsanallisesti että näkyjen ja tuntemusten kautta. Enimmäkseen ayahuasca ilmestyi näyissä erilaisina tuttuina ja tuntemattomina naishahmoina ja muutamaan otteeseen myös kasvina sekä jonkinlaisena ohjelmoituna tekoälynä. Ajoittain ayahuasca ilmestyi myös massiivisena, ilmassa leijuvana laitteena keskellä futuristista kaupunkinäkymää. Temaattisesti näyt käsittelivät vaihtelevassa suhteessa rakkautta ja kuolemaa.


title: Ayahuasca

text: Tutkin huonetta ja siinä olijoita silmät avoinna. Minua hämmästytti, miten tuo melko rapistunut huone muuttui ylimaallisen kauniiksi. Värit hohtivat, yksinkertaiset paperikoristeet olivat loistavia ja jättimäiset perhoset –vai olivatko ne lintuja?– näyttivät leijailevan salin sisällä. En kokenut aistivääristymiä sellaisenaan, kaikki oli vain toismaailmallista. Kokemusta voisi verrata snorkkelisukelteluun ja maailman tutkimiseen uimalasien läpi. Minusta tuntui, kuin olisin irrallani normaalista itsestäni. Ajoittain tunsin myös pelkoa.


title: Ayahuasca

text:
Jos suljin silmäni, mitä ihmeellisin koristeaihe ilmestyi minulle. Se oli visuaalisesti rikas kuvio, jonka päävärit olivat sininen violetti. Ensin se oli kaksiulotteinen symmetrinen kuvio. Sitten symmetrisyys rikkoutui, eikä näkyvillä ollut mitään erottelevia tekijöitä. Koko visuaalinen tila koostui yhdestä kuvasta. Vinottaisina viivoina kuvan alavasemmasta laidasta ilmaantui matelijoita -keltavihreitä liskoja, jotka tulivat ulos kuvasta hyvin samalla tavalla kuin voidaan nähdä Escherin piirroksissa. [...]
Olennot näyttivät minulle kuinka he olivat luoneet elämän maapallolle piiloutuakseen sen moniin muotoihin ja siten naamioida läsnäolonsa. Näin, miten kasvien ja eläinten mahtava luominen ja lajiutuminen satojen miljoonien vuosien aikana tapahtui sellaisessa mittakaavassa ja eloisuudessa, jota on mahdotonta kuvailla. Opin, että lohikäärmeen kaltaiset olennot olivat kaikkien elävien olentojen, myös ihmisten, sisällä. He kertoivat minulle olevansa ihmiskunnan ja koko planeetan todellisia mestareita. Me ihmiset olimme astioita ja palvelijoita näille olennoille.Tästä syystä he kykenivät puhumaan minulle oman itseni sisältä.[...]


title: Ayahuasca

text: Alkuperäisessä eteläamerikkalaisessa kontekstissaan ayahuasca mielletään usein perinteisesti naispuoliseksi ja siitä käytetään alkuperäistraditioissa naiseuteen ja äitiyteen viittaavia kunnianimiä.


title: Ayahuasca

text:
Länsimaisesta esoteriasta voimakkaasti ammentavassa Santo Daimessa sukupuolirooleilla on voimakas mytologinen ja seremoniallinen merkitys.
Neitsyt Mariasta johdetulla Sademetsän Kuningattarella (port. "Rainha da Floresta") on erityinen rooli ja merkitys Santo Daimen seremoniallisuudessa ja mytologiassa. Sademetsän kuningatarta pidetään myös Santo Daimen myyttisenä perustajana, jolta Santo Daimen oppi on saatu jumalallisena ilmoituksena.


title: Ayahuasca

text: Shipibo-Conibo -heimon ayahuascaan liittyvässä mytologiassa ayahuascassa käytettävät ainesosat jaotellaan sukupuolittuneesti niin, että amazoninayahuascaliaani mielletään maskuliiniseksi ja shamaanikahvikki feminiiniseksi. Kasvit mielletään toistensa aviopuolisoiksi.


title: Ayahuasca

text:
Peter Gow on tutkinut arawakia puhuvaa Piro -heimoa, joiden ayahuascan kollektiivinen (miehille rajattu) käyttö liittyy keskeisesti metsästysonnen takaamiseen. Pirojen mytologiassa ayahuascalla, samoin kuin monilla muilla merkittävillä kasveilla ja eläimillä kuten jaguaarilla, on ”äiti”, joka on ko. kasvin tai eläimen perimmäinen olemus.
Suomalaisessa kansanuskossa käsitteellä emuu tai lajinhaltija viitataan usein vastaavaan ideaan eläinten ja kasvien äidistä.


title: Ayahuasca

text: Brabec de Mori, Bernd (2011): Tracing Hallucinations: Contributing to a Critical Ethnohistory of Ayahuasca Usage in the Peruvian Amazon. Teoksessa: Labate, Beatriz Caiuby & Jungaberle, Henrik. (2011). The Internationalization of Ayahuasca, 23–48 Münster: LIT Verlag.


title: Ayahuasca

text: Cemin, Arneide de (2010): The Rituals of Santo Daime: Systems of Symbolic Constructions. Teoksessa: Labate, Beatriz Caiuby & McRae, Edward (Toim.): Ayahuasca, Ritual and Religion in Brazil, 39–65. London: Equinox.


title: Ayahuasca

text: Dawson, Andrew (2013): Santo Daime: A New World Religion. London: Bloomsbury.


title: Ayahuasca

text: Gearin, Alex K. (2017): Good Mother Nature: ayahuasca neoshamanism as cultural critique in Australia. Teoksessa: Labate, Beatriz Caiuby, Cavnar, Clancy & Gearin, Alex. K. (Toim.) (2017): The World Ayahuasca Diaspora: Reinventions and Controversies, 123–142. New York: Routledge.


title: Ayahuasca

text: Gow, Peter (2001): An Amazonian Myth and Its History. Oxford: Oxford University Press.


title: Ayahuasca

text: Harner, Michael (2016): Discovering The Way. Teoksessa: Luna, Luis Eduardo & Steven F. White (Toim.): Ayahuasca Reader, 152–159. Santa Fe: Synergetic Press.


title: Ayahuasca

text: Kamppinen, Matti (1989): Cognitive Systems and Cultural Models of Illness. Helsinki: Academia Scientiarum Fennica.McKenna, Terence (1991): The Archaic Revival. Speculations on Psychedelic Mushrooms, the Amazon, Virtual Reality, UFOs, Evolution, Shamanism, the Rebirth of the Goddess, and the End of History. New York: HarperSanFrancisco.


title: Ayahuasca

text: Metzner, Ralph (2006): Introduction: Amazonian Vine of Visions. Teoksessa: Metzner, Ralph (Toim.): Sacred Vine of Spirits: Ayahuasca, 1–40. Rochester: Park Street Press.


title: Ayahuasca

text: Metzner, Ralph (1999): Green psychology: Transforming our relationship to the earth. Rochester: Inner Traditions/Bear & Co.


title: Ayahuasca

text: Narby, Jeremy (1998): The Cosmic Serpent. London: Phoenix.


title: Ayahuasca

text: Pulkkinen, Risto & Stina Lindfors (2016): Suomalaisen kansanuskon sanakirja. Helsinki: Gaudeamus.


title: Ayahuasca

text: Poutanen, Aatu (2017): Äiti Ayahuasca: Ayahuascalla tuotetun kokemuksen fenomenologiaa. Pro gradu. Turku: Turun yliopisto.


title: Ayahuasca

text: Richards, William (2016): Sacred Knowledge. New York: Columbia University Press.


title: Ayahuasca

text: Rios, Marlene Dobkin de (2009): The Psychedelic Journey of Marlene Dobkin de Rios. Rochester: Park Street Press.


title: Ayahuasca

text: Rätsch, Cristian (1998): Enzyklopädie der Psychoactiven Pflanzen. Botanik, Ethnopharmakologie und Andwendungen. Aarau: AT Verlag.


title: Ayahuasca

text: Shanon, Benny (2002) Antipodes of the Mind. Charting the Phenomenology of the Ayahuasca Experience.Oxford: Oxford University Press.


title: Ayahuasca

text: St. John, Graham (2017): Aussiewaska: A Cultural History of Changa & Ayahuasca Analogues in Australia. Teoksessa, Labate, Beatriz Caiuby, Clancy Cavnar & Alex K. Gearin (Toim.) (2017): The World Ayahuasca Diaspora: Reinventions and Controversies, 143–165. New York: Routledge.


title: Ayahuasca

text: Strassman, Rick (2008) DMT: The Brain´s own Psychedelic. Teoksessa: Strassman, Rick, Slawek Wojtowicz, Luis E. Luna & Ede Frecsca (toim.): Inner Paths to Outer Space, 33–51. Rochester: Park Street Press.


title: Ayahuasca

text: Torsti K. (Pseudonyymi) (1996): Fennohuasca. Viitattu 1.2. 2017.


title: Ayahuasca

text: Winkelman, Michael (2014): Therapeutic Applications of Ayahuasca and Other Sacred Medicines. Teoksessa: Labate, Beatriz Caiuby & Cavnar, Clancy (Toim.): The Therapeutic Use of Ayahuasca, 1–22. London: Springer.


title: Motorola 68010

text: Motorola 68010 oli Motorolan valmistama 16/32-bittinen suoritin, joka julkistettiin vuonna 1982. Siihen voidaan viitata numeroyhdistelmällä "010".


title: Motorola 68010

text: Se oli samankaltainen edeltäjänsä (Motorola 68000) kanssa, poikkeuksena kuitenkin muutamien käskyjen lisääminen keskeytyskohtien ja rekistereiden hallintaa varten. Toisaalta 68010 ei ollut täysin yhteensopiva 68000:lle kirjoitettujen ohjelmistojen kanssa, suurimmat ongelmat liittyivät pinokehysten hallintaan. Suorittimen liitäntä oli identtinen edeltäjänsä kanssa, kellotaajuudet ylettyivät 8 megahertsistä 20:een.


title: Motorola 68010

text: Lisätyt käskyt ja korkeampi hinta eivät houkutelleet mahdollisiä käyttäjiä, 68010:sta ei tullut koskaan niin suosittua kuin edeltäjästään. Useimmat valmistajat odottivat mieluummin Motorola 68020:n julkistamista.


title: Adam Victorilainen

text: Adam Victorilainen oli ranskalainen runoilija ja säveltäjä. Hän vaikutti Pariisissa 1100-luvulla. Adam Victorilainen oli aikakautensa ensimmäisiä sequentia- eli sekvenssirunoilijoita. Hänen tyylinsä oli suuntaa antava seuraaville sekvenssirunoilijapolville.


title: Amiens

text: Amiens [aˈmjɛ̃] on kaupunki Pohjois-Ranskassa, 120 kilometriä Pariisin pohjoispuolella. Kaupunki on Sommen departementin pääkaupunki. Vuoden 2014 väestönlaskennan mukaan Amiensissa oli 132 479 asukasta. Amiensin tunnetuin nähtävyys on Notre-Damen katedraali, joka kuuluu Unescon maailmanperintöluetteloon.


title: Kari Pekkonen

text: Kari Kalevi Pekkonen (28. heinäkuuta 1945 Kajaani – 23. maaliskuuta 2017 Kajaani) oli Suomen tasavallan presidenttinä vuosina 2000–2012 toimineen Tarja Halosen tyttären Anna Halosen isä. Pekkonen ja Halonen olivat avoliitossa 1970-luvulla. Tytär Anna syntyi vuonna 1978 ja suhde Haloseen päättyi 1980-luvun vaihteessa.


title: Kari Pekkonen

text: Puoluetaustaltaan sosiaalidemokraatti Pekkonen osallistui 1970-luvulla myös politiikkaan ja oli ehdokkaana kansanedustajaksi Oulun vaalipiiristä, mutta ei tullut valituksi. Hän toimi SDP:n eduskuntaryhmän sihteerinä vuosina 1977–1982 ja sisäasiainministeri Matti Ahteen poliittisena sihteerinä vuosina 1982–1983. Hän työskenteli myös muun muassa Kainuun seutukaavaliiton seutukaavajohtajana ja Työeläkelaitosten liiton tiedotuspäällikkönä. Pekkonen oli ehdolla Kajaanin kaupunginvaltuustoon kuntavaaleissa 2017, mutta kuoli pari viikkoa ennen vaaleja.


title: T-38

text: T-38 oli neuvostoliittolainen kevyt amfibio-tiedustelupanssarivaunu, jota käytettiin toisessa maailmansodassa.


title: T-38

text: T-38 suunniteltiin vuonna 1936 AMO-ajoneuvopajassa. T-38 oli kehitelty aikaisemmasta T-37:stä, joka perustui ranskalaiseen AMR 33-kevyeen tiedustelupanssarivaunuun. Panssarivaunussa oli normaali GAZ (Ford) -moottori, joka oli halpa valmistaa. Kelluvuus perustui suureen runkotilavuuteen ja kylkikellukkeisiin. Vedessä ajoneuvo kulki pienen kolmilapaisen potkurin voimalla.


title: T-38

text: T-38 oli suunniteltu tiedustelutehtäviin ja jalkaväen tueksi. Tiedustelukäytössä sen etuina olivat profiilin mataluus sekä hyvä liikkuvuus kelluvuudesta johtuen. T-38:sta suunniteltiin tehdä myös ilmateitse kuljetettava versio; Kiovassa järjestetyissä sotaharjoituksissa vuonna 1936 panssareita kuljetettiin Tupolev TB-3 -pommikoneiden rungon alle kiinnitettyinä. Jokainen jalkaväkipataljoona sai 38 kappaletta T-38:aa ja jokainen lentokuljetettava panssaripataljoonalle sai 50 vaunua. Ohut panssari ja ainoastaan yksi pikakivääri aseistuksena rajoittivat T-38:n taistelukäyttöä. Radion puuttuminen useimmista vaunuista rajoitti taas niiden tiedustelukäyttöä. T-38:n puutteiden vuoksi se aiottiin korvata T40:llä, mutta toisen maailmansodan alkamisen vuoksi vain muutama T-40 valmistettiin.


title: T-38

text: T-38 valmistettiin kaikkiaan noin 1 500 kappaletta, mikä kertoo amfibisten tiedustelupanssarivaunujen tärkeydestä puna-armeijalle. Jotkin T-38:t varustettiin 20 mm ShVAK-tykillä.


title: T-38

text: T-38 oli puna-armeijan palveluksessa talvisodassa Suomea vastaan 1939–1940, mutta T-38:t olivat heikon panssarointinsa ja aseistuksensa vuoksi lähinnä käyttökelvottomia suomalaismaastossa. Malli ei menestynyt myöskään saksalaisia vastaan, jotka saivat runsaasti T-38:ia sotasaaliiksi. T-38:ia nähtiin harvoin taistelukäytössä vuoden 1941 jälkeen, vaikkakin niitä käytettiin Dnepr-joen ylityksessä 1944. Toisen maailmansodan aikana puna-armeijan tärkein amfibioajoneuvo oli kuitenkin Ford GPA -maastoauto, joita Yhdysvallat toimitti Neuvostoliitolle Lend-Lease-ohjelman myötä.


title: T-38

text: Wehrmacht ei juurikaan käyttänyt T-38:aa varsinaisena taisteluvaununa, toisin kuin T-26:ia ja T-34:iä, tai muita parempia panssarivaunuja. Osan T-38:ista väitetään muutetun 37 mm:n ilmatorjuntatykkien alustoiksi, vaikka kyseinen ase kuulostaakin liian kookkaalta T-38:n rungolle.


title: Koululainen

text: Koululainen on suomalainen lapsille ja varhaisnuorille suunnattu lehti, joka käsittelee muun muassa koulunkäyntiä, idoleita, musiikkia, kirjoja, eläimiä ja harrastuksia. Lehti on perustettu 1944. Vuoden 2009 tammikuussa päätoimittajana aloitti Ville Kormilainen ja vuoden 2012 lokakuussa Elli Mäkilä. Elokuussa 2015 päätoimittajana aloitti Emma Koivula. Ennen heitä päätoimittajana on ollut muun muassa Sirkku Kuusava ja Raili Malmberg.


title: Koululainen

text: Vuodesta 2017 alkaen lehti on ilmestynyt 14 kertaa vuodessa. Koululaisessa on artikkelien lisäksi runsaasti erilaisia kilpailuja. Yksi vakiokilpailuista oli pitkään ”Sulon lelu kateissa”. Syksyllä 2014 tehdyssä lehtiuudistuksessa kilpailun nimeksi tuli "Pätkän pallo". Kesäisin ilmestyy tavallista paksumpi erikoisnumero, jossa on paljon puuhatehtäviä ja muuta kesäpuuhaa. Koululaisessa julkaistaan myös vitsejä, peliesittelyitä ja elokuva-arvosteluja. Lisäksi siinä on erilaisia kysymys–vastaus-palstoja kuten ”Koneen henki”, ”Helppis” ja "Eläinystävä". Vuonna 2017 sarjakuvina ovat Peräsmiehen poika sekä Sanni ja Joonas.


title: Koululainen

text: Koululaisen nettisivuilla osoitteessa koululainen.fi kävijät voivat keskustella turvallisesti lapsille sopivalla keskustelufoorumilla. Sivuston kävijät ovat noin 7–17-vuotiaita lapsia ja nuoria ympäri Suomea ja myös ulkomailta. Koululainen.fi:ssä julkaistaan myös erilaisia testejä, videoita ja artikkeleita sekä kaikki käynnissä olevat kisat.


title: Koululainen

text: Koululainen järjestää joka syksy Reilu luokka -kisan. Keväisin lehti järjesti Tähti-kisaa. Viimeinen Tähti-kisa järjestettiin keväällä 2013.


title: Koululainen

text: Reilu luokka -kisan tarkoituksena on parantaa alakoululuokkien ryhmähenkeä ja vähentää koulukiusaamista.


title: Koululainen

text: Ensimmäinen Reilu luokka -kisa järjestettiin vuonna 2006. Kisan voitti Vuosaaren 4C, joka sai palkinnoksi Sunrise Avenuen koulun bileisiin.


title: Koululainen

text: Vuonna 2007 kisaan osallistui 164 luokkaa ympäri Suomen. Kisan voitti Vantaan Länsimäen alakoulun 5A. Luokka voitti Sturm und Drangin kouluunsa esiintymään sekä muita palkintoja. Kisassa arvottiin myös kolme välipalkintoa: Kanan koulukäynti. Voittajaluokasta ja heidän bileistään tehtiin ohjelma MTV3:lle ja Juniori-kanavalle.


title: Koululainen

text: Vuonna 2008 kisan voitti Hyökännummen koulun 4. luokka. Palkinnoksi luokka sai mm. Tea Hiillosteen kouluunsa esiintymään.


title: Koululainen

text: Vuonna 2009 kisa järjestettiin neljättä kertaa. Kisan teemana oli mediakasvatus. Kisa järjestettiin yhteistyössä mm. Aikakausmedian kanssa. Kisan voitti Salon Kirkonkylän koulun 6B -luokka, joka sai palkinnoksi luokkaretken Helsinkiin.


title: Koululainen

text: Koululaisen Tähti-kisa oli Suomen ensimmäinen ja ainoa kykykisa alakouluikäisille. Siihen voivat osallistua kaikki alakouluikäiset lapset. Laji on vapaa. Kisa järjestettiin viimeisen kerran 2013 keväällä.


title: Koululainen

text: Kisaan osallistuttiin lähettämällä Koululaisen toimitukseen video taidostaan. Toimitus teki esivalinnan ja laittoi videot Koululaisen nettisivuille kävijöiden äänestettäväksi. Eniten ääniä saaneet pääsivät esiintymään kisan finaaliin.


title: Koululainen

text: Ensimmäinen Tähti-kisa järjestettiin vuonna 2008. Tähti-gaalassa Huimalassa esiintyi 12 finalistia. Kisan voitti 7-vuotias Yasmin Janatuinen hiphop-tanssiesityksellään. Yleisöäänestyksen voitti Sonja Kokkonen rytmisellä voimistelulla. Ikimuistoisen esityksen veti myös mm. Iiris Uusitalo, joka lauloi suu kiinni. Tähti-gaalan juonsi Janne Kataja. Raadissa istui Haloo Helsinki -yhtyeen Elli, opettaja Satu Ekuri, Risto Räppääjä eli Niilo Sipilä ja Koululaisen silloinen päätoimittaja Sirkku Kuusava.


title: Koululainen

text: Järjestyksessään toinen Tähti-kisa käynnistyi tammikuussa 2009. Voittajiksi valittiin hämeenlinnalaiset akrobaatit Iida Vuorinen ja Emma Mollberg. Tilaisuuden juonsi Janne Kataja. Raadissa olivat Duudsoneiden HP Parviainen, Sara Säkkinen (Salatut elämät -sarjan Peppi), laulaja Kristiina Wheeler ja Koululaisen päätoimittaja Ville Kormilainen.


title: Vappu Jurkka

text: Vappu Sinikka Jurkka (8. marraskuuta 1927 Viipuri − 12. huhtikuuta 2012 Helsinki) oli suomalainen näyttelijä ja teatterinjohtaja.


title: Vappu Jurkka

text: Vappu Jurkan vanhemmat olivat näyttelijät Eino Jurkka (1894–1953) ja Emmi Jurkka (1899–1990). Vappu oli pariskunnan keskimmäinen lapsi ja ainoa tytär. Hänen isoveljensä oli Sakari Jurkka (1923–2012) ja pikkuveljensä Jussi Jurkka (1930–1982). Vappu ja hänen veljensä olivat suurimman osan lapsuudestaan yksin tai palvelijoiden seurassa kotona, kun vanhempien teatteriura meni perheen edelle.


title: Vappu Jurkka

text: Helsingin Kansanteatteri-Työväenteatterin johtajana toiminut Eino Jurkka sai kuvataiteista kiinnostuneen tyttärensä pyrkimään Suomen Teatterikouluun tämän veljien Jussin ja Sakarin tavoin. Hän ei menettänyt kiinnostustaan kuvataiteisiin, vaikka ammatti löytyi lopulta teatterista. Hänen ensimmäinen suuri roolinsa oli Kansanteatterissa Minna Canthin näytelmässä "Anna Liisa".


title: Vappu Jurkka

text: Vappu Jurkka perusti äitinsä kanssa Teatteri Jurkan 1953. Emmi Jurkka johti teatteria aluksi, Vappu Jurkka hänen jälkeensä 1981–1993. Oman teatterin lisäksi Vappu Jurkka teki monologikiertueita muun muassa vankiloissa ja sairaaloissa oman Thespis-teatterinsa nimellä sekä esiintyi kotimaisissa elokuvissa ja televisiosarjoissa. Hänet muistetaan "Ruusun aika" -televisiosarjan isoäitinä 1990-luvun alusta.


title: Vappu Jurkka

text: Vappu Jurkka eli 1950-luvun lopulta tuolloin vielä harvinaisessa avoliitossa kuvataiteilija-kirjailija Rolf Sandqvistin kanssa tämän kuolemaan 1994 saakka. Heidän lapsiaan ovat teatteriohjaaja ja näyttelijä Ville Sandqvist (s. 1960) ja muun muassa Teatteri Jurkan taloutta hoitanut Kalle Sandqvist (s. 1964).


title: Vappu Jurkka

text: Vappu Jurkka kuoli sairauskohtaukseen kotonaan Helsingin Vuosaaressa huhtikuussa 2012.


title: Priit Pärn

text: Priit Pärn (s. 26. elokuuta 1946 Tallinna) on virolainen animaationtekijä.


title: Priit Pärn

text: Pärn asui lapsena Tapassa ja ryhtyi pilapiirtäjäksi 1960-luvun loppupuolella. Hän opiskeli biologiaa Tarton yliopistossa ja valmistui vuonna 1970. Pärn työskenteli biologina Tallinnan kasvitieteellisessä puutarhassa vuoteen 1976 saakka. Hänestä tuli Tallinnfilm-studion ohjaaja 1976 ja Joonisfilm-studion johtaja vuonna 1994. Vuosina 1994–2007 Pärn oli Turun taiteen ja viestinnän oppilaitoksen animaatiokoulutuksen taiteellinen johtaja. Pärn on opettanut animaatioiden tekemistä Viron ja Suomen lisäksi monissa muissa Euroopan maissa sekä pitänyt työpajoja Australiassa ja Kanadassa.


title: Priit Pärn

text: Pärnin kuvituksia voi löytää esimerkiksi Kari Hotakaisen teoksista "Lastenkirja" (1990) ja "Ritva" (1997). Hän on laatinut kuvituksia myös muihin lapsille ja nuorille suunnattuihin kirjoihin. Lisäksi Pärn on järjestänyt piirros- ja grafiikkanäyttelyitä. Vuonna 2010 Pärn teki kuvituksen virolaiskirjailija Mehis Heinsaaren tarinakokoelmaan "Ebatavaline ja ähvardav loodus" (suom. "Epätavallinen ja uhkaava luonto").


title: Priit Pärn

text: Pärnin animaatioille tyypillistä ovat itseironiset ja absurdit piirteet. Hänen mielestään pienellä kielialueella tuotettavissa animaatioissa käsikirjoituksen laatimiseen on kiinnitettävä erityisen paljon huomiota.


title: Motorola 68881

text: Motorola 68881 ja 68882 olivat Motorolan valmistamia matematiikkasuorittimia.


title: Motorola 68881

text: Motorola 68881 oli Motorolan valmistama matematiikkasuoritin, jota käytettiin Motorola 68020 - tai Motorola 68030 -suorittimia käyttävissä järjestelmissä. 68881-matematiikkasuorittimen lisääminen järjestelmään toi suuresti tehoa liukulukulaskuihin tukeutuviin toimintoihin.


title: Motorola 68881

text: Aikanaan matematiikkasuorittimit olivat tarpeellisia monissa tieteellisissä ja matemaattisissa sovelluksissa. Nykyaikaiset suorittimet sisältävät yhden tai useamman liukulukuyksikön.


title: Motorola 68881

text: Motorola 68882 oli paranneltu versio 68881:stä, sen ominaisuuksiin kuuluivat paranneltu liukuhihnatyöskentely ja aikanaan nopeammat kellotaajuudet. 68882:n käskykanta oli täysin identtinen 68881:n kanssa.


title: Motorola 68881

text: 68881/68882 oli käytössä Sun Microsystemsin Sun 3 -työasemassa, Applen Macintosh II -sarjan tietokoneissa ja Commodore Amiga 3000:ssa.


title: Motorola 68881

text: Motorola 68040 oli ensimmäinen Motorolan suoritin, jossa oli sisäänrakennettu matematiikkasuoritin. Monet sen käskyistä olivat yhteensopivia 68881:n kanssa, mutta muutamia jouduttiin emuloimaan ohjelmistopohjaisesti.


title: Besançon

text: Besançon [bə.zɑ̃.ˈsɔ̃] on Doubs'n departementin ja Bourgogne-Franche-Comtén alueen pääkaupunki Itä-Ranskassa. Vuoden 2015 väestönlaskennan mukaan kaupungin asukasluku oli 116 676.


title: Besançon

text: Kaupungin tiedetään olleen olemassa jo antiikin Rooman aikaan, sillä Julius Caesar mainitsi kaupungin latinankielisen nimen "Vesontio" Gallian sotaretkiä käsittelevissä kirjoituksissaan. Nimen mainitsi myös keisari Julianus kirjeissään. Pyhän saksalais-roomalaisen keisarikunnan aikana Besançonista tuli piispanistuin, vuonna 1184 kaupungille myönnettiin autonominen asema, ja vuonna 1288 kaupungin arkkipiispoille myönnettiin keisarikunnassa ruhtinaan asema. Kaupunki joutui Burgundin kreivien vaikutusvaltaan 1400-luvulla, ja myöhemmin kaupunki siirtyi osaksi Habsburgien valtapiiriä. Se siirtyi ensin Itävallan ja sittemmin Espanjan vaikutuksen alle. Osaksi Ranskaa kaupunki siirtyi Nijmegenin sopimuksessa.


title: Besançon

text: Kaupungin tunnetuimpia nähtävyyksiä ovat historiallinen keskusta-alue "la Boucle", Vaubanin rakennuttama linnoitus, 1100-luvulla rakennettu katedraali ja kardinaali Granvellen 1500-luvulla rakennuttama kaupunkipalatsi.


title: Besançon

text: Kaupungissa järjestetään vuosittain Besançon Young Conductor's -kapellimestarikilpailu, jonka toinen voittaja oli vuonna 1982 Osmo Vänskä.


title: Besançon

text: Kaupungin merkitävimmät teollisuudenalat ovat kellosepänteollisuus ja mikroteknologia.


title: Besançon

text: Kaupunki on Kuopion ystävyyskaupunki.


title: Sävellys

text: Sävellys on yleisnimitys sävelletyille musiikkiteoksille. Sävellyksen tekijää kutsutaan säveltäjäksi. Etenkin populaarimusiikin yksittäisistä sävellyksistä käytetään usein nimeä "kappale", puhekielessä myös "biisi" (< ). Tekijänoikeuslaissa käytetään nimitystä "sävellysteos" kaikkien musiikinlajien teoksista.


title: Sävellys

text: Kappale sisältää perinteisessä tonaalisessa musiikissa melodian ja harmonian. Musiikin lajista riippumatta kappaleella on subjektiivisesti tulkittava rakenne.


title: Sävellys

text: Taidemusiikin sävellys- eli teostyyppejä ovat esimerkiksi sonaatti, fuuga, lied, sinfonia ja ooppera.


title: Sävellys

text: Populaarimusiikin pääasialliset teostyypit ovat laulettu teos eli laulu ja instrumentaaliteos, joiden kokoelmia nimetään teoskokonaisuuksiksi tyypillisesti niitä äänitallenteina julkaistaessa (levyalbumi, äänilevy).


title: X-COM

text: X-COM on MicroProsen julkaisema tietokonepelisarja. Sarjan kolme ensimmäistä peliä olivat strategiapelejä, kun taas neljäs peli oli toimintapainotteinen avaruuslentelypeli, jossa oli aineksia strategiapeleistä. Ensimmäinen peli, (tunnetaan myös nimellä "X-COM: UFO Defense" Pohjois-Amerikassa), laadittiin "Laser Squad"-peleistä tunnetun Julian Gollopin kasaaman tiimin johdolla. MicroProse ihaili Gollopin veljesten aikaansaannosta, mutta he taas halusivat saada aikaan jotain vieläkin 'suurempaa'. UFO: Enemy Unknownin menestyksen jälkeen Gollopin veljekset aloittivat suoraan n työstämisen, josta tuli X-COM-sarjan kolmas peli ilmestyessään vuonna 1997. MicroProse oli kasannut nopeasti yhtiön työntekijöistä kehitystiimin, joka loi alle vuodessa ensimmäisen peliin pohjautuvan in.


title: X-COM

text: Alkuperäinen X-COM pelisarja sisälsi neljä Microprosen julkaisemaa peliä: "" (tunnetaan myös nimellä "X-COM: UFO Defense" joka julkaistiin PC:lle 1994 ja myöhemmin Amigalle ja PlayStationille), "" (PC:lle 1995 ja PlayStationille 1996), "" (PC, 1997) ja "" (PC, 1998). Nimi X-COM tulee sanoista "Extraterrestrial Combat Unit".


title: X-COM

text: Ensimmäinen peli sijoittui vuoteen 1999, jolloin avaruusoliot alkoivat hyökätä maapalloa vastaan tuntemattomasta syystä. Vastatoimena eri valtiot yhdessä perustavat X-COM nimisen organisaation, jonka johtajana pelaaja toimii. Pelissä on tarkoituksena taistella eri puolille maapalloa hyökkääviä olentoja vastaan ja samalla tutkia ja kehittää uutta teknologiaa jolla taistella avaruusolioita vastaan. Onnistuessaan tässä pelaaja lopulta voi tehdä vastahyökkäyksen avaruusolioiden kotiplaneetalle ja tuhota heidän johtajansa. Pelin jatko-osista "Terror from the Deep" sijoittuu vuoteen 2040 ja tapahtumat ovat vedenalaisia, "Apocalypse", (v.2084) sijoittuu suurkaupunkiin ja viimeisessä, eli "Interceptorissa" (v.2067) taistellaan avaruudessa.


title: X-COM

text: Sarjan ensimmäinen osa "UFO: Enemy Unknown" käytti vuoropohjaista taistelua ja on sittemmin säilynyt sarjan suosituimpana pelinä. Se mainitaan usein kaikkien aikojen parhaaksi videopeliksi.


title: X-COM

text: Ensimmäinen jatko-osa "Terror from the Deep" oli nopeasti tehty ja perustui hyvin pitkälti ensimmäiseen osaan ulkonäöltään ja pelattavuudeltaan. "Apocalypse" toi huomattavia muutoksia sarjaan, siinä oli vaihtoehtoisena pelimuotona reaaliaikainen taistelu ja grafiikkaa oli muutettu retro-futuristisen tyyliseksi. Peli ei kuitenkaan saavuttanut ensimmäisen osan kaltaista suosiota. Sarjan viimeinen osa "Interceptor" on yhdistelmä strategiaa ja avaruuslentosimulaattoria. Pian "Interceptorin" julkaisun jälkeen Hasbro Interactive osti Microprosen ja sai täten oikeudet "X-Com" tuotemerkkiin. Vuonna 1999 julkaistiin edullinen, sähköpostitse pelattava vuoropohjainen moninpeli, "Em@il Games: X-COM" ja vuonna 2001 Hasbro julkaisi "" pelin, jonka vastaanotto jäi vaisuksi.


title: X-COM

text: Kaksi muuta osaa, "" (reaali-aikainen strategia) ja "" (FPS) jäivät molemmat keskeneräisiksi kun Hasbro Interactiven toiminta lopetettiin vuosina 1999-2000.


title: X-COM

text: Alkuperäiset X-Com pelit on uudelleenjulkaistu yhdessä paketissa moneen kertaan. "X-COM (Collector's Edition)" (1998), "X-COM Collection" (1999) , "X-COM: Complete Pack" (2008), ja "2K Huge Games Pack" vuonna 2009.


title: X-COM

text: Huhtikuussa 2010 2K Marin ilmoitti työstävänsä uusia grafiikoita "X-COM" peliin, ja samalla kertoi pelin uudelleen nimeämisestä "XCOM":ksi. Peliä kuvaillaan taktiseksi ja strategiseksi ensimmäisen persoonan ammuntapeliksi, jonka tarkoituksena on yhdistellä alkuperäisen pelin ominaisuuksia uuteen ympäristöön ja näkökulmaan. Pelimaailma tehtiin kokonaan uudenlaiseksi, nyt ympäristönä toimi 1960-luvun alun yhdysvallat. Peli oli tarkoitus julkaista 2011, mutta se viivästyi ja julkaistiin 20. elokuuta 2013 nimellä "".


title: X-COM

text: Tammikuussa 2012 Firaxis Games (jonka johtajana oli Microprosen toinen perustaja Sid Meier) julkaisi tiedon kehitteillä olevasta PC, Play Station 3 ja Xbox 360 strategiapelistä: "", jossa tällä kertaa vuoropohjainen taistelu ja tuhoutuva taktinen ympäristö, aivan kuten alkuperäisessä pelissäkin oli.


title: X-COM

text: "XCOM: Enemy Unknown" julkaistiin 9, lokakuuta 2012. Peli sai hyviä arvioita ja voitti useita "Game of the Year" palkintoja. Pelisarjan luoja Julian Gollop ylisti peliä ""a phoenix rising from the ashes of the X-COM disaster"".


title: X-COM

text: Marraskuussa 2013 Firaxis julkaisi lisäosan "XCOM: Enemy Within" peliin "XCOM: Enemy Unknown".


title: X-COM

text: Helmikuussa 2016 Firaxis julkaisi "XCOM 2":n, joka on "XCOM: Enemy Unknown" -pelin jatko-osa.


title: X-COM

text: Pelisarjan suosion seurauksena useat pelintekijät ovat tehneet vastaavia pelejä, toisinaan näitä on kutsuttu "X-Com" klooneiksi.


title: Ilmeen kirkko

text: Ilmeen luterilainen kirkko sijaitsi Ilmeessä luovutetussa Karjalassa. Kirkko oli omistettu Neitsyt Marian äidille pyhälle Annalle. Nykyisin siitä on jäljellä vain kellotorni.


title: Ilmeen kirkko

text: Ilmeen kirkko valmistui vuonna 1777 ja se vihittiin 12. maaliskuuta samana vuonna. Kirkon rakennutti Ilmeen hovin omistaja Johan de Scott. Ilmeen kirkko oli malliltaan pitkäkirkko, jonka toisessa päässä oli kolminivelinen nelikulmainen kellotorni. Kuorin puoleisessa päässä oli puolestaan muuta kirkkoa matalampi sakaristo. Varsinainen kirkkosali oli muodoltaan poikkeuksellinen, soikea kahdeksankulmio. Kirkkosalissa oli aumakatto ja sakaristossa satulakatto. Kirkon pääsisäänkäynti oli kellotornin alaosassa. Lisäksi kirkon kummallakin sivulla oli sisäänkäynnit katoksineen. Kirkkosalissa oli neljä isoa ikkunaa yksi kullakin sivulla, ovisivuilla oli pienet ikkunat ovien yläpuolella. Kirkossa ei ollut alttaritaulua, vaan sen tilalla oli krusifiksi.


title: Ilmeen kirkko

text: Kirkkoa korjattiin vuonna 1910, jolloin muun muassa alkuperäinen pärevuoraus korvattiin vaakalaudoituksella ja kirkkoon rakennettiin pieni lehteri. Tuolloin kirkko myös maalattiin keltaiseksi ja nurkkalaudat ynnä muut valkoisiksi.


title: Ilmeen kirkko

text: Talvisodan ilmapommitukset eivät tehneet tuhoja Ilmeen kirkolle. Ilmee jäi Moskovan rauhassa aivan uuden rajan tuntumaan Neuvostoliiton puolelle. Sodan jälkeen venäläiset olivat tuhonneet kirkon sisustusta, muun muassa seiniä ja kattoa oli vaurioitettu sekä saarnastuoli, krusifiksi ja alttari oli hävitetty. Jatkosodan alussa 1941 Suomi valtasi alueen takaisin ja kirkkoa korjattiin. Vuonna 1944 kirkko jäi kuitenkin Neuvostoliitolle.


title: Ilmeen kirkko

text: Kirkon irtaimistoa saatiin pelastettua ennen talvisodan jälkeistä alueluovutusta. Ilmeen kirkon kaksi kirkonkelloa lahjoitettiin sotien jälkeen Lahden seurakunnalle, jossa ne on sijoitettu Laikon rukoushuoneeseen.


title: Ilmeen kirkko

text: Kun ilmeeläiset pääsivät vierailemaan entisellä kotiseudullaan 1990-luvulla, todettiin hylätty kirkkorakennus korjauskelvottomaksi. Vain kellotorni oli korjauskelpoinen. Vuonna 1997 kellotorni saatiin korjattua. Se maalattiin keltaiseksi. Kellotorni on nykyisin kirkon muistomerkkinä.


title: Ilmeen kirkko

text: Ilmeen ensimmäinen kirkko rakennettiin jo 1600-luvun lopulla.


title: Tokyo Mew Mew

text:
Tokyo Mew Mew () on Reiko Yoshidan tarinasta Mia Ikumin piirtämä, kaikille suunnattu shōjo-manga. Sen julkaisija on Kōdansha, joka julkaisi ensimmäisen osan vuonna 2001. Sarja on suunniteltu sopivaksi yli 10-vuotiaille. Sarjan pohjalta on tehty myös TV-anime.
Tokyo Mew Mew sisältää komediaa, draamaa, taikuutta, romanssia ja scifiä.Masaya Aoyama (Sininen ritari & Deep Blue)
Ichigo, Minto, Retasu, Purin ja Zakuro joutuvat eräänä päivänä maagisen säteen kohteeksi ja kukin heistä saa jonkin uhanalaisen eläimen geenejä. Säteen takana ovat rikas lukiolaispoika Ryoo Shirogane sekä Keiichiro Akasaka, jotka palkkaavat Ichigon puolustamaan maapalloa. Ichigo joutuu työskentelemään Café Mew Mewissä, joka on myös heidän tukikohtansa, ja etsimään loput neljä kumppaniaan. Heidän työnsä on taistella avaruusolioita ja kimairoiksi muuttuneita eläimiä vastaan ja pelastaa maailma, minkä jälkeen eläimien geenien vaikutuksien pitäisi taantua, jolloin he palaavat takaisin tavallisiksi ihmisiksi. He keräävät taistelujen välissä Mew Aquaksi kutsuttua ainetta, jolla on mahdollista pelastaa suuri määrä luontoa. Ichigon suurin ongelma on, ettei hän voi kertoa ihastukselleen Masayalle olevansa mewmew.


title: Tokyo Mew Mew

text:
Tokyo Mew Mew -ryhmään kuuluvat Ichigo, Mint (Minto), Lettuce (Retasu), Pudding (Purin) ja Zakura (Zakuro) sekä myöhemmin Berry. Ichigo on päähenkilö ja joukon johtaja, mutta sarjan jatko-osassa, Ichigon lähdettyä Masayan kanssa vaihto-oppilaaksi Iso-Britanniaan, Berrystä tulee uusi johtaja.
Tokyo Mew Mewin viholliset ovat Kisshu (muut nimet: Kishu, Kish, Quiche), Pai (Pie) ja Taruto (Tart).
ja St. Rose Crusaders:it


title: Tokyo Mew Mew

text: Tokyo Mew Mew -mangaa on toistaiseksi julkaistu kaiken kaikkiaan yhdeksän osaa: varsinainen sarja on seitsemänosainen ja kaksi Tokyo Mew Mew à la mode -jatko-osaa. Suomenkielisen julkaisun kustantajana toimii Sangatsu Manga.


title: Tokyo Mew Mew

text: "Tähtivaeltaja"-lehden Toni Jerrman arvioi, että ”esiteinitytöille suunnattu ultrasöpöily” aiheuttaa kohdeyleisön ulkopuolella ”lähinnä pahaa päänsärkyä”.


title: Rudolf Carnap

text: Rudolf Carnap (18. toukokuuta 1891 – 14. syyskuuta 1970) oli saksalainen filosofi, joka oli Wienin piirin tunnetuimpia jäseniä.


title: Rudolf Carnap

text: Carnap syntyi Ronsdorfissa ja opiskeli Barmenin lukiossa. Freiburgin yliopistossa hän opiskeli fysiikkaa, matemaattista logiikkaa ja filosofiaa. Aluksi Carnap oli pääasiallisesti kiinnostunut fysiikasta, mutta hänen opintonsa keskeytyivät hänen sotiessaan ensimmäisessä maailmansodassa. Sodan jälkeen Carnap jatkoi opiskelua ja kirjoitti väitöskirjansa "Der Raum" ajan ja avaruuden teoriasta.


title: Rudolf Carnap

text: Vuonna 1926 Carnap muutti Wieniin saadakseen akateemisen viran Wienin yliopistossa, jossa hän tutustui ja liittyi Wienin piiriin, Moritz Schlickin johtamaan älykköjen joukkoon. Carnap ja jotkut muut piirin jäsenet tapasivat silloin tällöin Ludwig Wittgensteinin hänen ollessaan Wienissä. Vuonna 1928 Carnap julkaisi teoksen "Der logische Aufbau der Welt", jossa hän käsitteli tieteellisen tietämyksen empirististä rekonstruktiota. Vuonna 1929 hän julkaisi matemaattisen logiikan oppaan "Abriss der Logistik" ja vuonna 1930 Carnap ja Hans Reichenbach perustivat filosofisen aikakauslehden, "Erkenttniksen". Vuonna 1931 Prahan yliopisto palkkasi Carnapin luonnonfilosofian professoriksi. Carnap toimi virassa vuoteen 1935, jolloin hän muutti Yhdysvaltoihin.


title: Rudolf Carnap

text: Vuosina 1936–1952 Carnap toimi Chicagon yliopiston professorina. Siellä hän kiinnostui semantiikasta ja kirjoitti aiheesta kolme kirjaa 1940-luvulla. Carnap työskenteli vähän aikaa Princetonissa ennen kuin hän sai professorin viran Kalifornian yliopistosta Los Angelesissa (UCLA) vuonna 1954.


title: Rudolf Carnap

text: Suvaitsevuusperiaate on Carnapin tunnettu filosofinen periaate.


title: Neljät häät ja yhdet hautajaiset

text: Neljät häät ja yhdet hautajaiset ("Four Weddings and a Funeral") on Mike Newellin ohjaama romanttinen komedia vuodelta 1994. Elokuvan pääosia näyttelevät Hugh Grant ja Andie MacDowell.


title: Neljät häät ja yhdet hautajaiset

text: Vuonna 1999 British Film Instituten kyselyssä "Neljät häät ja yhdet hautajaiset" äänestettiin kaikkien aikojen 23. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista.


title: Neljät häät ja yhdet hautajaiset

text: Elokuva seuraa erään ystäväporukan edesottamuksia Charlesin (Hugh Grant) näkökulmasta. Charles on tyylikäs mutta kömpelö englantilaismies, joka ihastuu viehättävään amerikkalaiseen Carrieen (Andie MacDowell), johon hän törmää tämän tästä useissa häissä ja yksissä hautajaisissa.


title: Neljät häät ja yhdet hautajaiset

text: Ensimmäisissä häissä naimisiin menevät Angus ja Laura (Timothy Walker ja Sara Crowe). Charlesia ja hänen sinkkuystäviään huolettaa se, etteivät he kenties koskaan pääse naimisiin. Angusin ja Lauran häissä Charles tapaa Carrien ensimmäistä kertaa ja viettää tämän kanssa seuraavan yön. Charles kuitenkin pitää tapausta vain yhden yön juttuna. Carrie kiusoittelee häntä teeskentelemällä, että nyt kun he ovat maanneet yhdessä, heidän täytyy myös mennä naimisiin. Charles hämmentyy, sillä hän luulee Carrien olevan tosissaan, kunnes tajuaa koko jutun olleen vitsi. Sitten Carrie lähtee takaisin Amerikkaan käsittäen, että hän ja Charles saattoivat menettää jotain ainutkertaista. Ensimmäisissä häissä esiintyy myös Rowan Atkinson, joka esittää erästä harjoittelijapappia.


title: Neljät häät ja yhdet hautajaiset

text: Seuraavissa häissä juhlitaan Bernardin ja Lydian (David Haigh ja Sophie Thompson) naimisiinmenoa. Pari tapasi toisensa edellisen parin häissä. Atkinson esiintyy toisen kerran, tällä kertaa täysin aloittelevana ja kömmähtelevänä pappina, joka vetää ensimmäistä vihkiseremoniaansa hääparin ystävänä. Vihkitilaisuutta seuraava häävastaanotto osoittautuu Charlesille varsin epämiellyttäväksi. Ensin hän tapaa Carrien, joka esittelee hänet sulhaselleen sir Hamish Banksille (Corin Redgrave), joka on varakas skotlantilainen poliitikko. Seuraavaksi Charles saa huomata, että hänet on määrätty istumaan pöytään, joka on täynnä hänen entisiä tyttöystäviään. Hän törmäilee myös yhtenään Henriettaan (Anna Chancellor), jonka Charlesin ystävät ovat ristineet ”Ankannaamaksi” ja jonka kanssa Charlesilla on ollut aiemmin vaikea suhde. Kun ilta alkaa olla päättymäisillään, Edward löytää itsensä vahingossa Bernardin ja Lydian hääsviitistä ja joutuu piiloutumaan vaatekaappiin, kun ”hääyötään” innokkaasti odottavat vastanaineet kompuroivat huoneeseen. Charles ei pysty hiipimään ulos huoneesta tulematta nähdyksi. Myöhemmin Charlesilla on jälleen yksi tunteikas kohtaaminen Henriettan kanssa. Sen jälkeen Charles törmää yksinään olevaan Carrieen, jonka Charles luuli jo lähteneen häävastaanotolta yhdessä Hamishin kanssa. Charles ja Carrie päätyvät viettämään yhdessä toisenkin yön.


title: Neljät häät ja yhdet hautajaiset

text: Bernardin ja Lydian häiden jälkeen Charles saa Carrielta hääkutsun Skotlantiin. Ollessaan Lontoossa hankkimassa parille häälahjaa Charles törmää Carrieen eräässä kaupassa ja päätyy auttamaan häntä hääpuvun valitsemisessa. Carrie myös hämmentää Charlesia kertomalla harrastaneensa seksiä yli 30 miehen kanssa (Charles kuulee olevansa mies numero 32). Myöhemmin Charles yrittää tunnustaa Carrielle rakastavansa tätä ja vihjaa, että jos tämän avioliitto ei onnistukaan, niin hän itse aloittaisi mielellään suhteen tämän kanssa. Charles on kuitenkin sanoissaan melko ontuva, ja tunnustus tulee selvästikin liian myöhään.


title: Neljät häät ja yhdet hautajaiset

text: Kolmansissa häissä Carrie ja Hamish menevät naimisiin eräässä skotlantilaisessa linnassa. Charles ottaa osaa häihin masentuneena siitä, että Carriesta tulee tilaisuudessa Hamishin vaimo. Kun häävastaanotto on käynnissä, Gareth (Simon Callow) neuvoo ystäviään etsimään itselleen vieraiden joukosta mahdollisen kumppanin. Fionan veli Tom (James Fleet) yrittää kömpelösti flirttailla papin vaimon kanssa, kun taas Charlesin sisar Scarlett (Charlotte Coleman) ryhtyy juttelemaan erään pitkän ja komean amerikkalaisen kanssa. Katsellessaan Carrien ja Hamishin liihottelua tanssilattialla Charles paljastaa rakkautensa Carrieen ystävälleen Fionalle (Kristin Scott Thomas). Fiona masentuu ja tunnustaa olleensa rakastunut Charlesiin siitä saakka, kun he tapasivat vuosia sitten. Charles yllättyy ja tuntee myötätuntoa, muttei voi anna vastakaikua Fionan tunteille. Häissä Matthew’n (John Hannah yhdessä ensimmäisistä elokuvarooleistaan) kumppani Gareth saa yhtäkkiä sydänkohtauksen ja kuolee. Matthew kutsutaan paikalle, mutta tämä ei ennätä ajoissa.


title: Neljät häät ja yhdet hautajaiset

text: Carrien ja Hamishin häitä seuraavat Garethin hautajaiset. Hautajaisissa Matthew lausuu W. H. Audenin runon "Funeral Blues" kunnioittaen hänen ja Garethin välistä suhdetta. Hautajaisten jälkeen Charles ja Tom keskustelevat siitä, onko tosirakkauden etsiminen täysin toivoton yritys. He pohtivat myös sitä, että vaikka heidän ystäväporukkansa onkin pitänyt itseään ylpeinä sinkkuina, Gareth ja Matthew ovat tosiasiassa olleet koko ajan ”naimisissa”.


title: Neljät häät ja yhdet hautajaiset

text: Neljänsissä häissä epätoivoinen Charles aikoo mennä naimisiin Henriettan kanssa. Juuri ennen vihkiseremoniaa Carrie kuitenkin saapuu kirkkoon ja paljastaa, että hän ja Hamish ovat eronneet. Charlesin usko häihin kärsii, ja hän paljastaa sen kuurolle veljelleen Davidille (David Bower). Kun Charles ja Henrietta ovat alttarilla ja pastori kysyy, vastustaako joku heidän liittoaan, David viittoilee Charlesille, ettei tämän pidä mennä naimisiin jonkun sellaisen kanssa, jota tämä ei rakasta. Kun pappi kysyy Charlesilta, tahtooko tämä ottaa Henrietan vaimokseen, Charles vastaa kieltävästi. Henrietta lyö Charlesia, ja häät keskeytyvät.


title: Neljät häät ja yhdet hautajaiset

text: Lopussa Carrie käy epäonnistuneista häistä toipuvan Charlesin luona ja pyytää anteeksi, että tuli kirkkoon. Charles tunnustaa tajunneensa häissä, että se ihminen, jonka kanssa hän haluaisi viettää lopun elämäänsä, ei ollut Henrietta. Charles ehdottaa Carrielle, että he eivät menisikään naimisiin vaan ryhtyisivät vain toistensa elinkumppaneiksi sanoen: ”Luuletko, että voisit harkita olla menemättä minun kanssani naimisiin koko loppuelämäsi ajaksi?” Carrie vastaa: ”Kyllä.”


title: Neljät häät ja yhdet hautajaiset

text: Lopputeksteissä nähdään kuvakooste elokuvan henkilöhahmojen tulevaisuudesta. Jokainen hahmo nähdään viettämässä hääpäiväänsä (Matthew on löytänyt uuden rakkauden), paitsi Fiona, joka näytetään (satiirisesti) yhdessä prinssi Charlesin kanssa. Kooste päättyy kuvilla Charlesista ja Carriesta, jotka ovat onnellisesti naimattomia ja pienen pojan vanhemmat.


title: Timperilä

text: Timperilä on kylä Ylämaalla Lappeenrannan kaupungissa. Kylä jäi suurelta osin viime sotien rauhanteossa Neuvostoliitolle luovutetulle alueelle. Luovutettuun kylänosaan jäi muun muassa kansakoulu, osuuskauppa, tanssilava, sekä Timperilän VPK:n talo. Luovutetun alueen pinta-ala oli noin 12 km².


title: Christopher Wilson

text: Christopher Wilson (s. 23. toukokuuta 1951) on brittiläinen luutunsoittaja. Hän opiskeli vuosina 1970–1972 luuttua Diana Poultonin johdolla Royal College of Musicissa. Wilson debytoi vuonna 1977 ja on sen jälkeen esittänyt ja levyttänyt paljon lähinnä 1500- ja 1600-lukujen soololuuttumusiikkia. Wilson on soittanut myös duossa Shirley Rumseyn kanssa.


title: Häsälä

text: Häsälä on ennen sotia Vahvialaan kuulunut kylä. Häsälä oli alkujaan Säkkijärven kyliä, mutta vuonna 1921 se liitettiin pari vuotta aiemmin perustettuun Vahvialan kuntaan.


title: Häsälä

text: Viime sotien rauhanteoissa uusi valtakunnanraja halkaisi Häsälän kylän kahtia. Suurin osa kylästä luovutettiin Neuvostoliitolle ja Suomen puolelle jäänyt osa liitettiin vuonna 1946 Ylämaan kuntaan. Luovutetulle alueelle jäi muun muassa Häsälän kansakoulu.


title: Willem Drees

text: Willem Drees (5. heinäkuuta 1886 – 14. toukokuuta 1988) oli hollantilaisen sosiaalidemokraattisen työväenpuolueen (Partij van de Arbeid) jäsen ja Alankomaiden pääministeri vuosina 1948–1958.


title: Willem Drees

text: Drees syntyi Amsterdamissa, jossa hänet tunnettiin "Isä Dreesinä" ("Vadertje Drees"). Hänen pääministerikaudellaan Alankomaat toipui toisesta maailmansodasta, kolonisaatio purkautui ja nykyaikainen hyvinvointivaltio muodostui. Drees kuoli Haagissa vuonna 1988.


title: Asian Kung-fu Generation

text: Asian Kung-fu Generation on japanilainen punkia ja muunneltua rockia soittava yhtye. Yhtyeen jäsenet ovat Gotō Masafumi (laulu, kitara), Kita Kensuke (kitara), Yamada Takahiro (basso) ja Ijichi Kiyoshi (rummut).


title: Asian Kung-fu Generation

text: Asian Kung-fu Generation perustettiin vuonna 1996 ja se jatkaa yhä toimintaansa aktiivisesti. Julkaistuja albumeja ovat "Hōkai amplifier" (2003), "Kimi Tsunagi Five M" (2003), "Sol-fa" (2004), "Fan Club" (2006) ja kaksi uutta kappaletta, livetaltiointeja sekä aikaisempien singlejen B-puolien kappaleita sisältävä "Feedback File" (2006). Yhtye on myös julkaissut singlejä suosituista kappaleistaan, sekä tehnyt kaksi DVD:tä: "Eizou Sakuhin-shou 1-maki" ja "Eizou Sakuhin-shou 2-maki". Yhtye on myös julkaissut NANO-MUGEN FESTIVAL ja NANO-MUGEN FESTIVAL 2-nimiset albumit, joiden tarkoituksena on tuoda esille indie-yhtyeitä. Kummallakin albumilla on yksi Asian Kung-Fu Generationin kappale (Fanclubillekin ilmestynyt Blackout sekä Jyuni Shinhou no Yukei) ja albumien loput kappaleet ovat yhtyeiltä, jotka olivat mukana esiintymässä Nano-Mugen Festivalissa.


title: Asian Kung-fu Generation

text: Asian Kung-Fu Generation julkaisi uuden levynsä vuoden 2008 maaliskuussa. Albumi kantaa nimeä World, World, World ja sisältää mm. kappaleen After Dark. World, World, World albumilla Asian Kung-Fu Generation siirtyy koko ajan melodisempaan suuntaan.


title: Hiivaniemi

text: Hiivaniemi on ennen sotia Vahvialaan kuulunut kylä, jonka Suomen puolelle jäänyt osa liitettiin Lappeen kuntaan vuonna 1946. Nykyisin kylä on kuntaliitosten myötä osa Lappeenrannan kaupunkia.


title: Hiivaniemi

text: Urho Kekkonen omisti ennen sotia Paarmakallio-nimisen maatilan Hiivaniemessä, mutta tila jäi Neuvostoliitolle luovutetulle alueelle.


title: Kasapanos

text: Kasapanos oli pioneeripataljoonassa palvelleen kapteeni "Kaarlo Tuurnan" vuonna 1936 kehittelemä panssarintorjunta-ase. Panosta käytettiin panssareiden lisäksi myös pesäkkeitä vastaan.


title: Kasapanos

text: Kasapanoksesta oli sekä tehdastekoinen että kenttäolosuhteissa koottava versio. Tehdasvalmisteinen kasapanos oli painoltaan joko kaksi, kolme tai neljä kilogrammaa.


title: Kasapanos

text: Panoksen rakenne oli seuraavanlainen: räjähteet oli sijoitettu puisen varren päässä olevaan metallilaatikkoon, räjäytin ja sokka sijaitsivat varressa. Panoksessa käytettiin saksalaisen M/32-käsikranaatin räjäytintä.


title: Kasapanos

text: Talvisodan aikana huomattiin nopeasti, että 1-2 kg TNT:tä oli riittävä määrä vahingoittamaan telaketjuja pahasti, jos panos räjäytettiin panssarivaunun telan alla tai vieressä. Kuuden kilon kasapanos oli riittävä tuhotakseen jokaisen sodassa käytetyn panssarivaunun, mikäli se räjäytettiin panssarivaunun moottoritilan kannella.


title: Kasapanos

text: Helmikuussa 1940 Suomen Päämaja ilmoitti seuraavat TNT-määrät riittäviksi eri panssarivaunujen tuhoamisessa:


title: John Goodman

text: Jonathan Stephen ”John” Goodman (s. 20. kesäkuuta 1952) on yhdysvaltalainen näyttelijä, joka on näytellyt muun muassa elokuvissa "The Flintstones – Kiviset ja Soraset" (1994) ja "Blues Brothers 2000" (1998). Hän saa useimmiten sivuosia, joko perheen isänä ("Roseanne"-televisiosarjassa) tai sankaripäähenkilön vähemmän koulutettuna toverina ("Sea of Love", "Kadotettu", "The Big Lebowski"). "West Wing" -televisiosarjassa hän esiintyi lyhytaikaisena Yhdysvaltojen presidenttinä. Joel ja Ethan Coen ovat käyttäneet Goodmania monissa elokuvissaan.


title: John Goodman

text: Goodman on opiskellut Southwest Missouri State Universityssä, jonne hän pääsi jalkapallostipendillä.


title: Loukola

text: Loukola tarkoittaa seuraavia:


title: Wittenberg

text: Wittenberg (virallisesti saksaksi "Lutherstadt Wittenberg") on kaupunki Saksassa, jossa Martti Luther 31. lokakuuta 1517 legendan mukaan naulasi 95 teesiä linnankirkon oveen. Wittenbergistä tuli luterilaisen uskonpuhdistuksen keskus, jonne kerääntyi oppilaita ympäri Eurooppaa. Wittenberg sijaitsee Saksi-Anhaltin osavaltiossa Elben varrella, ja se on Wittenbergin piirikunnan hallinnollinen keskus. Vuoden 2011 väestönlaskennassa siellä oli 47 390 asukasta.


title: Wittenberg

text: Kaupungissa sijaitsee Wittenbergin yliopisto.


title: Wittenberg

text: Linnankirkossa ("Schloßkirche Wittenberg") ovat Lutherin ja hänen työtoverinsa Philipp Melanchthonin haudat sekä taidemaalari Lucas Cranach nuoremman tekemiä uskonpuhdistajien muotokuvia. Osa Lutherin asumasta augustinolaisluostarista on entisöity ja toimii nykyään Luther-museona ("Lutherhaus"). Myös Melanchthonin talo toimii museona ("Melanchthonhaus"). Kaupungissa on lukuisia Lutherin ja Melanchthonin patsaita ja muita muistoesineitä. Lutherin ja Melanchthonin talot sekä kaupungin- ja linnankirkko kuuluvat myös yhdessä Eislebenin Luther-kohteiden kanssa UNESCOn maailmanperintöluetteloon.


title: Eero Kasanen

text: Eero Olavi Kasanen (s. 25. joulukuuta 1952, Turku) on suomalainen kauppa- ja taloustieteilijä.


title: Eero Kasanen

text: Kasanen syntyi lääketieteen tohtori Antero Kasasen ja Sylvi Järven perheeseen. Hän on suorittanut filosofian kandidaatin tutkinnon Turun yliopistossa vuonna 1974 ja väitellyt kauppatieteiden tohtoriksi Turun kauppakorkeakoulussa vuonna 1982. Lisäksi hän on suorittanut kauppatieteiden tohtorin (Doctor of Business Administration) tutkinnon Harvardin yliopistossa vuonna 1986. Kasanen toimi Helsingin kauppakorkeakoulun (HSE) rehtorina 1996–2009. Vuonna 2010 hän toimi Aalto-yliopiston kauppakorkeakoulun johtavana dekaanina ja vuodesta 2011 alkaen rahoituksen professorina. Ennen valintaansa HSE:n rehtoriksi Kasanen työskenteli useissa opetus- ja tutkimustehtävissä eri yliopistoissa Suomessa ja Suomen Akatemiassa, HSE:n laskentatoimen professori hän oli vuoden 1996 alusta. Kasasen tutkimustyö käsittelee lähinnä rahoitusteoriaa.


title: Eero Kasanen

text: Akateemisten tehtäviensä lisäksi Kasanen on toiminut esimerkiksi Keskon, Emil Aaltosen säätiön, Suomen Kansallisteatterin ja Henki-Sammon hallituksissa. Vapaa-ajallaan Kasanen harrastaa purjehdusta ja moottoripyöräilyä.


title: Berliinin metro

text: Berliinin metro () muodostaa yhdessä niin ikään varsin metromaisen S-Bahnin kanssa Berliinin joukkoliikenteen tukirangan. U-Bahn kulkee lähinnä maan alla; S-Bahn liikennöi lähinnä maanpinnan yläpuolella. Metro avattiin vuonna 1902 ja on sittemmin laajentunut 147 kilometriä pitkäksi, 173 asemaa sisältäväksi, kymmenlinjaiseksi verkoksi. Berliner Verkehrsbetriebe (BVG) vastaa metrosta. Se liikennöi junia ruuhka-aikaan 3–5 minuutin välein ja muulloin 5–10 minuutin vuorovälillä.


title: Berliinin metro

text: Järjestelmä suunniteltiin helpottamaan Berliinin keskustan liikennettä. Se kasvoi nopeasti toiseen maailmansotaan asti, mutta sodan jälkeen jako Itä- ja Länsi-Saksaan teki yhtenäisen metroverkoston kehittämisen mahdottomaksi. Kylmän sodan aikana verkostoa laajennettiinkin ainoastaan Länsi-Berliinissä, kun taas idässä kehitys pysähtyi lähes kokonaan. Metro pysyi avoinna molempien maiden kansalaisille aina Berliinin muurin rakentamiseen ja Itä-Saksan matkustuskieltoihin saakka (1961). Tämän jälkeen Itä-Berliinin metrojunat eivät enää liikennöineet länsipuolella. Jotkin Länsi-Berliinin linjat kulkivat jatkossakin osittain Itä-Berliinin puolella, mutta junat eivät pysähtyneet idän asemilla lukuun ottamatta Friedrichstraßen rautatieasemaa, jolla sijaitsi rajanylityspaikka. Saksan yhdistymisen jälkeen metro avautui jälleen kokonaisuudessaan.


title: Berliinin metro

text: Metroon on tehty mittavia modernisointeja. Useita Itä-Berliinin puolella sijainneita asemia on jouduttu uusimaan, koska niiden korjaukset oli laiminlyöty vuodesta 1961. Metrolinjaston viimeisin laajennus on elokuussa 2009 avattu linja U55.


title: Berliinin metro

text: 1800-luvun lopulla Berliinin liikenteen ongelmiin etsittiin ratkaisua. Useiden ratkaisuehdotusten joukosta jäi jäljelle metro. Ensimmäinen linja avattiin 15. helmikuuta 1902. Tämä ”kantalinjana” ("Stammstrecke") tunnettu linja kulki katutason yläpuolella Warschauer Straßelta Zoologischer Gartenille ja linjalla oli haara Potsdamer Platzille. Linjasta tuli hyvin suosittu ja sille rakennettiin useita uusia asemia. Tuolloin vielä itsenäiset kaupungit Wilmersdorf, Schöneberg ja Charlottenburg aloittivat myös omien linjojen suunnittelun. Nämä linjat johtivat etelässä Dahlemiin, pohjoisessa Spittelmarktiin sekä lännessä nykyisen olympiastadionin alueelle.


title: Berliinin metro

text: Ensimmäisen maailmansodan jälkeen useita Berliinin lähistöllä sijainneita alueita liitettiin Suur-Berliiniin. Vuonna 1920 aloitettiin kaupungin omistaman ns. pohjois–etelä-linjan ("Nord-Süd-Bahn") rakentaminen Weddingin ja Tempelhof-Neuköllnin välille. Myös AEG-yhtiö aloitti oman linjan ("GN-Bahn") rakentamisen Gesundbrunnenin, Alexanderplatzin ja Leinestraßen välille. Linjojen rakentaminen edistyi hitaasti 1930-luvun lamasta ja hyperinflaatiosta johtuen. 1930-luvulla lisättiin vielä linja Alexanderplatzin ja Friedrichsfelden välille. Näillä uusilla linjoilla oli käytössä vanhoja linjoja suuremmat junat ("Großprofil").


title: Berliinin metro

text: Metro kärsi suuria vaurioita toisessa maailmansodassa. Pahimmat vahingot aiheutuivat tunneleiden tulvimisesta, sillä sodan lopputaistelujen yhteydessä eräs S-Bahn-tunneli räjäytettiin Landwehr-kanavan lähellä, minkä seurauksena valtavia vesimassoja tulvi ensin S-Bahn-tunneliin ja sitä kautta eri metrolinjojen tunneleihin. Vahingot korjattiin kuitenkin nopeasti. Seuraavat ongelmat aiheutuivat Berliinin muurista vuonna 1961. Nykyinen U2 jaettiin itäiseen ja läntiseen osaan. Pohjois-etelä-suuntaiset linjat kulkivat Itä-Berliinin kautta pysähtymättä. U1:ltä jätettiin sen ainoa idässä sijainnut asema pois käytöstä.


title: Berliinin metro

text: Länsi-Berliinin metroverkkoa laajennettiin kylmän sodan aikana runsaasti. U9 avattiin 1961 luomaan pohjois-etelä-suuntainen yhteys kulkematta Itä-Berliinissä. U7 yhdisti Rudowin ja Spandaun. U6 (entinen "Nord-Süd-Bahn") ja U8 (entinen "GN-Bahn") saivat myös laajennuksia. Vain yhtä Itä-Berliinin linjoista, U5:ttä, pidennettiin.


title: Berliinin metro

text: Muurin kaaduttua erillään olleet verkot yhdistettiin ja autioina olleet ”aaveasemat” ("Geisterbahnhöfe") avattiin uudelleen. Sittemmin joitakin linjoja on laajennettu lähinnä S-Bahnille vaihtamisen helpottamiseksi. U5:n laajennus Brandenburger Torin ja Hauptbahnhofin välille avattiin elokuussa 2009, kolme vuotta aikataulusta jäljessä. Laajennuksen nimeksi tuli U55. U55 ja U5 on tulevaisuudessa tarkoitus yhdistää U5:ksi; tällöin tarvitaan uusi rataosuus Alexanderplatzin ja Brandenburger Torin (nyk. Unter den Linden) välille.


title: Berliinin metro

text: Berliinin metron 170 aseman joukkoon mahtuu useita erikoisuuksia.


title: Berliinin metro

text: Hermannplatzin metroasema muistuttaa katedraalia. Se on seitsemän metriä korkea, 132 metriä pitkä ja 22 metriä leveä. Asema rakennettiin "Nord-Süd-Bahnin" yhteydessä. Karstadtin tavaratalo avautui samaan aikaan aseman kanssa ja maksoi suuren summan rahaa aseman koristeluun ja sai vastineeksi suoran yhteyden asemalta tavarataloon. Metron ensimmäiset liukuportaat tulivat tälle asemalle. Nykyisin Hermannplatz on U7:n ja U8:n risteysasema.


title: Berliinin metro

text: Alexanderplatzin metroasema on myös huomionarvoinen. Se on peräti kolmen linjan (U2, U5 ja U8) risteysasema. Ainoa asema, jolla on useampia linjoja on Nollendorfplatz (U1–U4). Alexanderplatzin ensimmäinen osa rakennettiin 1913 U2-linjan yhteydessä. 1920-luvulla aukio rakennettiin täysin uudestaan uusien D- (nykyinen U8) ja E-linjojen (nykyinen U5) asemien vuoksi. Hillityn siniharmaan aseman suunnitteli Alfred Grenander. Rakennuksen yhteydessä luotiin Berliinin ensimmäinen maanalainen ostosalue.


title: Berliinin metro

text: Wittenbergplatzin metroasema rakennettiin 1902 Paul Wittigin suunnittelemana yksinkertaisena kahden laiturin asemana. Vuonna 1912 Alfred Grenander suunnitteli aseman uudelleen, koska kaksi uutta linjaa (Dahlemiin ja Kurfürstendammille) lisättiin. Asemalle rakennettiin viisi laituria ja valmius kuudenteen. Uudistamisen yhteydessä rakennettiin uusi sisäänkäynti, joka sopi Wittenbergplatzin ja KaDeWen tyyliin. Nykyisin U1, U2 ja U3 risteävät asemalla.


title: Berliinin metro

text: Gleisdreieckin metroaseman nimi (”kolmioraide”) muistuttaa aseman alkuperäisestä rakenteesta. Kolmio rakennettiin vuonna 1902. Muutoksia ryhdyttiin suunnittelemaan lähes heti, koska kolmio ei vastannut käyttötarkoitustaan. 26. syyskuuta 1908 sattunut onnettomuus, jossa kuoli 18 ja loukkaantui 21 ihmistä, sekä vuonna 1912 sattunut samantapainen onnettomuus olivat viimeinen pisara. Samassa tasossa ollut raidekolmio muutettiin kahdessa eri tasossa olevien asemien kokonaisuudeksi, joka valmistui vuonna 1926. Liikennöinti muuttui jälleen Berliinin muurin vuoksi. Vuodesta 1972 alempaa laituria ei käytetty, koska U2:n liikennöinti sinne ei ollut tarpeellista U1:n hoitaessa saman asian. Alempi laituritaso otettiin jälleen käyttöön vuonna 1983, kun M-Bahnin testirata rakennettiin Gleisdreieckistä Kemperplatzille. Linja purettiin muurin kaatumisen jälkeen, koska se esti U2:n itäisten ja läntisten osien yhdistämisen. Vuodesta 1993 eteenpäin linjat U1 ja U2 ovat ristenneet asemalla.


title: Berliinin metro

text: GSM-verkko kattaa koko metrojärjestelmän. Kolmella Saksan neljästä suurimmasta operaattorista on järjestelmässä oma verkko. Muiden operaattoreiden asiakkaat saavat kuuluvuuden verkkovierailun avulla.


title: Berliinin metro

text: Useissa Berliinin metron junissa on näyttöjä, jotka tarjoavat matkustajille liikennetiedotteita, säätiedotuksia, uutisia ja mainoksia.


title: Berliinin metro

text: Useimmilla suurilla risteysasemilla on suuret ostosalueet pankkeineen, supermarketteineen ja pikaruokapaikkoineen. Asemien kaupat (sekä bensa-asemien ja lentokenttien liikkeet) saavat poikkeusluvalla olla auki iltakahdeksaa myöhempään sekä sunnuntaisin ja pyhäpäivinä.


title: Berliinin metro

text: BVG tarjoaa lippuja kahdessa hintaluokassa: aikuinen ja alennettu. 6–13-vuotiaat lapset kuuluvat alennettuun hintaluokkaan. Alle kuusivuotiaat matkustavat ilmaiseksi. Esimerkiksi kertalippu vyöhykkeille A+B maksaa täysihintaisena 2,40 euroa ja alennettuna 1,50 euroa. Lyhyen matkan ("Kurzstrecke") lippu maksaa 1,40 euroa, ja sillä saa matkustaa kolmen aseman verran. Kuukausikortti vyöhykkeille A+B maksaa 77 euroa (2012); koko lippujärjestelmän alueen kattava kuukausikortti taas maksaa 186 euroa. Opiskelijat voivat ostaa oppilaitostensa kautta alennushintaisia kausilippuja lukukauden ajaksi.


title: Berliinin metro

text: BVG:n lipuilla on tietty käyttöaika ja ne pitää leimata ennen käyttöä. Leimasta näkyy lipun ensimmäinen käyttöaika. Lippuja ei tarkasteta junaan mentäessä. Berliinissä on siviiliasuisia matkalipuntarkastajia, jotka sattumanvaraisesti nousevat junaan ja tarkastavat matkaliput. Liputtomia matkustajia sakotetaan.


title: Berliinin metro

text: Berliini on osa Verkehrsverbund Berlin-Brandenburgia (VBB) (vertaa HSL), jonka ansiosta lippujärjestelmä Brandenburgin kanssa on samanlainen. Berliini on jaettu kolmeen vyöhykkeeseen: A, B ja C. A-vyöhyke kattaa keskeisen Berliinin ja rajoittuu S-Bahnin ympyrälinjaan. B-vyöhyke kattaa lopun Berliinin. C-vyöhyke kattaa kaupungin ulkopuolella olevia alueita ja on jaettu kahdeksaan osaan ympäröivien kuntien kesken.


title: Berliinin metro

text: Lippuja saa tietyille tai kaikille vyöhykkeille. Suurin osa Berliinissä asuvista matkustajista ostaa AB-vyöhykkeen lipun. Kauempaa tulevat tarvitsevat ABC-lipun.


title: Berliinin metro

text: Kertalippuja ("Einzeltickets") myydään tietyille alueille (AB, BC ja ABC). Kertalippu on voimassa kaksi tuntia. Päivälippu ("Tageskarte") on voimassa leimauksesta kello kolmeen aamuyöllä.


title: Berliinin metro

text: Pitkäaikaiset paperiliput ovat saatavilla viikoksi ("7-Tage-Karte") tai kuukaudeksi ("Monatskarten"). Pitkäaikaisissa paperilipuissa on huonona puolena se, että ne hajoavat helposti esimerkiksi kastuttuaan. BVG tarjoaa myös muovista MetroCardia vuosilippuna ja lisäominaisuuksilla.


title: Berliinin metro

text: BVG tarjoaa Berliinissä vieraileville WelcomeCardia. Tämä on voimassa joko 48 tuntia, 72 tuntia tai 5 päivää ja kelpaa yhdelle aikuiselle ja kolmelle lapselle (6–13). Kortti kattaa vaihtoehtoisesti joko AB- tai ABC-vyöhykkeet ja sillä saa alennusta useissa turistikohteissa.


title: Berliinin metro

text: Kertalipulla matkustettaessa lapset, koirat ja polkupyörät tarvitsevat alennushintaisen lipun. Kausiliput oikeuttavat yhden koiran kuljettamiseen ilmaiseksi. Viikko- ja kuukausilipuilla saa matkustaa kaksi aikuista ja kolme lasta kello 20 jälkeen arkisin ja koko päivän viikonloppuisin ja pyhinä.


title: Berliinin metro

text: Berliinin metrojunat jakautuvat kahteen ryhmään: "Kleinprofil" (’pieni profiili’, linjoilla U1, U2, U3 ja U4) sekä "Großprofil" (’suuri profiili’, linjoilla U5, U6, U7, U8 ja U9). Nimitykset viittaavat junien kokoon. Großprofil-vaunut ovat 2,65 metriä leveitä ja 3,40 metriä korkeita. "Kleinprofil"-vaunut ovat vain 2,30 metriä leveitä ja 3,10 metrin korkuisia. Teknisesti verkko ei ole yhtenäinen, vaan koostuu kahdesta erillisestä. Kummankin verkon raideleveys on 1 435 millimetriä, ja molempien virtakiskoista tulee 750 voltin tasavirtaa. Koska Großprofil- ja "Kleinprofil"-junat käyttävät poikkeavia virtakiskoja ("Kleinprofil"-junat koskevat virtakiskoa ylhäältä, Großprofil-juna alhaalta), junia ei voida käyttää samoilla radoilla. Tästä huolimatta "Nord-Süd-Bahnilla" (1923–1927) sekä E-linjalla (nykyinen U5) (1961–1978) käytettiin poikkeavilla virroittimilla ja puisilla astinlaudoilla varustettuja "Kleinprofil"-junia Großprofil-radalla.


title: Berliinin metro

text: Myös virtakiskojen napaisuudet ovat poikkeavat: "Kleinprofilissa" virtakisko on positiivinen ja rata negatiivinen, Großprofilissa napaisuus on päinvastainen. Itä-Berliinissä "Kleinprofil"-radalla Thälmannplatz/Otto-Grotewohl-Straße – Pankow, Vinetastraße käytettiin Großprofilin napaisuutta. Saksojen yhdistymisen jälkeen BVG poisti tämän poikkeuksen, vaikka Großprofilin napaisuus oli radan kannalta parempi (vähemmän korroosiota).


title: Berliinin metro

text: Uusimmat junatyypit ovat "H" Großprofililla ja "Hk" "Kleinprofililla". Vanhimmat liikenteessä olevat junatyypit ovat "F74" Großprofililla ja "A3-64" "Kleinprofililla". Junat kulkevat 30,7 kilometriä tunnissa.


title: Berliinin metro

text: Ensimmäiselle metrolinjalle tilattiin kaksi testivaunua Kölnin vaunutehtaalta, "van der Zypen & Charlier". Vilhelm II käytti toista vaunuista vuonna 1908, ja tämä johti vaunujen lempinimeen: "Kaiserwagen" (keisarin vaunu). Junat olivat jo tällöin 2,30 metriä leveitä. Tällöin junat ja metrojunat rakennettiin vielä raitiovaunujen tapaisiksi. Ensimmäiset yksiköt, jotka nimettiin "A-I:ksi", rakennettiin Warschauer Brücken -työpajalla. Berliinin metron avautuessa vuonna 1902 42 vetävää yksikköä ja 21 junavaunua oli valmiina. Testijunista poiketen junien penkit olivat vaunun seinillä, koska tätä pidettiin miellyttävämpänä. Tätä istuinasettelua käytetään yhä. Junien huippunopeus oli 50 km/h.


title: Berliinin metro

text: Vuodesta 1906 vuoteen 1913 viidennen valmistuserän yksiköt otettiin käyttöön. Näissä junissa oli paranneltu ohjausjärjestelmä, joka mahdollisti kahdeksanvaunuiset junat, joita tarvittiin liikennetarpeiden tyydyttämiseen. Metron erikoisuuksia olivat tupakointiosastot junissa ja vaunujen luokkajako. Luokat poistettiin käytöstä vuonna 1927.


title: Berliinin metro

text: Schönebergin metro liitettiin muuhun verkostoon vuonna 1926. Koska yhdistämistä oli suunniteltu alusta asti, olivat junat yhteensopivia pääverkon kanssa. Vuosien 1928 ja 1929 välillä uudet "A-II" junat otettiin käyttöön. Näissä junissa oli vain kolme ikkunaa ja kaksi liukuovea. Junia kutsuttiin "Ammanullah"-vaunuiksi, koska Afganistanin kuningas Amanullah Khan oli luultavasti ohjannut "A-II"-junaa Berliinin vierailullaan 1928.


title: Berliinin metro

text: Toisen maailmansodan jälkeen tarvittiin uusi erä junia, koska vanhat olivat kärsineet sodassa suuria vahinkoja. Tällöin suunniteltiin uusi "A3"-tyyppi, joka perustui Großprofilin "DL"-junatyyppiin. Tätä mallia valmistettiin kolme erää vuosina 1960–1961, 1964 ja 1966. Teräsrakenteisina nämä junat tarvitsivat huomattavasti virtaa. Tämän vuoksi "A3L"-tyyppi, joka valmistettiin alumiinista, suunniteltiin. Vuonna 1982 mallia muutettiin hieman "A3L82"-tyypiksi, joka pidettiin yhteensopivana vanhempien vaunujen kanssa.


title: Berliinin metro

text: Kun Länsi-Berliinissä otettiin käyttöön uudempia ja uudempia junia, Itä-Berliinissä käytettiin yhä "A-I"- ja "A-II"-junia. Vasta vuonna 1975 Thälmannplatz–Pankow-reitille saatiin neljä "GI"-tyypin prototyyppiä. Näitä vetäviä vaunupareja kutsuttiin "Gustaveiksi". Näissäkin penkit olivat junan pitkillä sivuilla. Huippunopeutena oli 70 km/h. Pienin junayksikkö oli kaksi vaunuparia. Tarkan testauksen jälkeen "LEW Hennigsdorf" -tehdas aloitti junien tuotannon. Tuotantoon tulleen vaunun ikkunat olivat matalammat ja keulaa oli muutettu. 114 vaunua valmistettiin vuoteen 1982 mennessä. 24 lisää myytiin Kreikkaan sikäläistä linjaa varten. Nämä junat palautettiin Berliiniin vuosina 1984–1985. Vuonna 1998 erä junia myytiin Pjongjangin metroon Pohjois-Koreaan.


title: Berliinin metro

text: Vuonna 1988 uusi erä "GI"-junia otettiin käyttöön. Tekniikkaa oli näihin "GI/1"-juniin muutettu, eikä niitä voinut liittää vanhempiin juniin. Lempinimekseen ne saivat "Giselan". Vaunuissa oli vain kaksi ovea sivua kohden toisten tyyppien kolmen asemesta.


title: Berliinin metro

text: Vuosina 1993–1995 uusi sarja "Kleinprofil"-junia valmistettiin BVG:lle. Ne pohjautuivat "A3L82"-juniin, mutta olivat harmaita sisältä entisen puupaneloinnin sijasta. Toinen muutos oli siirtyminen kolmivaihevirtaan. Nämä olivat "A3L92"-junia.


title: Berliinin metro

text: "Großprofilin" "H"-sarjan yhteydessä vuonna 2000 rakennettiin kaksi prototyyppiä "Kleinprofilille". Nämä junat saivat tunnuksen "HK"; alun perin tunnuksen piti olla "A4". Großprofilista poiketen nämä junat eivät ole täysin yhtenäisiä sisältä. Täyspitkä juna voidaan jakaa kahtia. Vain nämä kaksi prototyyppiä ovat nykyisin liikenteessä. Jalkapallon maailmanmestaruuskilpailuihin 2006 mennessä Bombardier toimitti 20 junaa lisää. Tuotanto aloitettiin toukokuussa 2005.


title: Berliinin metro

text: Vain Hk-, GI/1- ja A3(U/L)-tyyppien junat ovat matkustajakäytössä.


title: Berliinin metro

text: Kaupungin suunnitellessa "Nord-Süd-Bahnia" tilattiin kaksi "Großprofil"-vaunua huimalla 2,65 metrin leveydellä "Linke-Hoffmann"-tehtaalta Breslausta. Siemens toimitti ja testasi nämä vuonna 1914. Uusien, suurempien, 111 istumapaikkaa sisältäneiden vaunujen ajateltiin säästävän rahaa laiturien rakentamisessa, koska vähemmän vaunuja tarvittiin saman ihmismäärän kuljettamiseen. Tästä koitui myöhemmin ongelmia, ja 1950- ja 1990-luvuilla jouduttiin suurentamaan vanhoja laitureita.


title: Berliinin metro

text: AEG:n linjalle (nykyinen U8) tilattiin kaksi prototyyppiä Kölnin tehtaalta ("van der Zypen & Charlier"). Vaunut rakennettiin vuonna 1916, mutta niitä ei otettu käyttöön. Vuodesta 1921 junia käytettiin keskustan ulkopuolisessa liikenteessä.


title: Berliinin metro

text: Koska Berliinillä (tarkemmin "Nord-Süd-Bahn AG":llä) ei ollut "Großprofil"-junia Hallesches Tor – Stettiner Bahnhof -linjalle sen avautuessa, reitin liikennöinti annettiin yksityisen "Hochbahngesellschaftin" toimeksi. Yhtiö käytti "Kleinprofil"- junia, jotka oli varustettu puisilla astinlaudoilla, joita kutsuttiin "Blumenbrettereiksi" (’kukkalauta’).


title: Berliinin metro

text: Vasta hyperinflaation jälkeen "Großprofil"-junia voitiin tilata. Vuonna 1924 toimitettiin ensimmäiset 16 vetävää yksikköä ja kahdeksan vaunua. Suurien pyöreiden etuikkunoidensa tähden näitä junia kutsuttiin "Tunneleuleneiksi" (’tunnelipöllö’). Vaunut olivat 13,15 metriä pitkiä, ja niissä oli kolmet kaksoisliukuovet kummallakin sivulla. Sarjan nimi oli "BI".


title: Berliinin metro

text: Vuosina 1927 ja 1928 20 vetävää yksikköä ja 30 vaunua lisää toimitettiin "Nord-Süd-Bahn AG":lle. Parannetun voimansiirtonsa ansiosta ne saivat tunnuksen "BII". Viimeiset "BI"- ja "BII"-junat poistuivat liikenteestä kesällä 1969.


title: Berliinin metro

text: Vuonna 1926 testattiin ensimmäisiä "CI"-junia. Ne olivat 18 metriä pitkiä, ja ne testattiin tarkoin ennen tyyppien "CII" ja "CIII" tuotannon aloittamista. Ulkoisesti "CII" ja "CIII" olivat identtisiä, mutta sisällä oli eroavaisuuksia: "CII":ssä junan liikuttamiseen käytetty sähkövirta kulki ohjauslaitteiden läpi, kun "CIII":ssä hallintalaitteissa kulki huomattavasti vaarattomampi hallintavirta.


title: Berliinin metro

text: Ensimmäiset "CIV"-vaunut toimitettiin vuonna 1930. Alumiinia käytettiin ensi kertaa rakennusmateriaalina. Tämä vähensi vaunujen massaa 12 %. Neuvostomiehittäjät ryöstivät "CIV"-vaunuja ja joitakin "CII"- ja "CIII"-junia vuonna 1945. Junat kuljetettiin Moskovaan, ja niitä käytettiin Moskovan metrossa vuoteen 1966.


title: Berliinin metro

text: Toisen maailmansodan jälkeen Berliinin metron junat olivat lähes loppuun kulutettuja, mikä teki uuden vaunusarjan saamisesta välttämättömyyden. Vuodesta 1957 uusia "D"-tyypin junia saatiin käyttöön. Nämä teräsrakenteiset junat olivat hyvin painavia. Vuonna 1965 kehitettiin "DL"-tyyppi, joka valmistettiin keveämmistä metalleista. Junien massa laski noin 26 %. Penkit olivat yhä vaunun sivuilla. BVB (Itä-Berliinin liikennelaitos) tarvitsi lisää junia uudelle linjalleen Hönowiin, joten se osti 98 "DL"-tyypin junaa BVG:ltä. Idässä ne saivat nimen "DI" ja keltaisesta ja eebenistä koostuneen värityksen. Vuonna 1998 joitakin yksiköitä myytiin Pjongjangin metroon Pohjois-Koreaan. Viimeiset junat poistuivat liikenteestä vuoden 2004 lopussa. Perinteinen jäähyväisajo oli 27. helmikuuta 2005.


title: Berliinin metro

text: Itä-Berliinin kalustotilanne oli surkea. E-linjalle ei riittänyt "Großprofil"-junia, koska "C"-junat oli viety Moskovaan. Tämän vuoksi turvauduttiin jälleen astinlaudallisiin "Kleinprofil"-juniin. Nämä junat saivat tunnisteen "AI K".


title: Berliinin metro

text: Vuonna 1958 "VEB Waggonbau Ammendorf" rakensi kaksi "EI"-tyypin prototyyppiä. Teräksisen rakenteensa takia junan massa oli valtava, ja sähkönkulutus oli liian suuri säännölliseen käyttöön. Tämän vuoksi tyyppiä ei rakennettu lisää. "EII"-tyypin suunnitelmat hyllytettiin vuonna 1962 poliittisten ongelmien johdosta. Lopulta DDR:n liikenneministeriössä keksittiin S-Bahnin junien muuttaminen metron käyttöön. S-Bahnilla oli ylimääräisiä junia, koska sitä boikotoitiin lännessä. Projekti alkoi kesällä 1962. Kuusi S-Bahnin tyypin "168" junaa muunnettiin "Reichsbahnausbesserungswerk Schöneweide"ssä (RAW) vuoden 1962 loppuun mennessä. Yhteensä viisi erää näitä "EIII"-junia valmistettiin. Viimein "Kleinprofil"-junat voitiin palauttaa "E"-linjalta takaisin "A"-linjalle, joka tarvitsi niitä kipeästi johtuen valtavasta matkustajamäärästä Schönhauser Alleen ja Alexanderplatzin välillä. "EIII"-junat poistettiin liikenteestä vuonna 1994, koska ne eivät olleet taloudellisesti kannattavia Saksojen yhdistymisen jälkeen.


title: Berliinin metro

text: Länsi-Berliinissä "F"-tyyppi seurasi tyyppejä "D" ja "DL". Uudet junat olivat pidempiä, kevyestä metallista rakennettuja ja niissä oli poikkeava istuinasettelu: kahden istuttavat penkit käytävän molemmin puolin 90 asteen kulmassa junaan (vertaa Helsingin metroon). Näitä junia valmistettiin vuodesta 1972 eteenpäin. Toinen erä junia toimitettiin vuonna 1976. Uusi kolmivaihevirtaa käyttävä versio, "F79", esiteltiin vuonna 1980. "F84" sekä "F87" seurasivat, mutta malliin ei tehty huomattavia muutoksia. Vuodesta 1990 eteenpäin BVG osti "F90" ja "F92", joissa ei myöskään ollut suuria muutoksia. Pienempänä muutoksena olivat esimerkiksi hiljaisemmat automaattiovet.


title: Berliinin metro

text: Ajan mittaan "F"-tyypin junista oli tullut vanhanaikaisia, ja BVG tahtoi uuden junatyypin. Täysin yhtenäisellä matkustamolla varustettu junatyyppi valittiin ja penkit palasivat vaunun pitkille sivuille. Tyypin tunnukseksi tuli "H". Vuonna 1995 ensimmäiset prototyypit ("H95") toimitettiin BVG:lle. Vuosina 1998 ja 2000 uudet erät ("H97" ja "H01") tilattiin Adtranzilta. Sisätilat maalattiin keltavalkoisiksi. Vaunut voivat olla erillään vain varikolla.


title: Berliinin metro

text: Nykyisin vain "F"- ja "H"-tyypin junia käytetään matkustajaliikenteessä.


title: Berliinin metro

text: Varikot jakautuvat junatyyppien tavoin "Kleinprofiliin" ja "Großprofiliin". Berliinissä on yksi "Kleinprofil"-varikko ja kolme "Großprofil"-varikkoa. Varikot on jaettu "Hauptwerkstätteneihin" (Hw, ’päävarikot’) ja "Betriebswerkstätteneihin" (Bw, ’huoltovarikot’). Huoltovarikot hoitavat vain pieniä korjauksia ja huoltotoimenpiteitä, kuten ikkunoiden vaihtoa ja graffitien puhdistusta. Päävarikoita käytetään junien katsastuksiin ja suurempiin korjauksiin. Junien nostaminen kiskoilta onnistuu vain päävarikoilla.


title: Berliinin metro

text: Grunewaldin varikko on ainoa "Kleinprofil"-varikko lukuun ottamatta "Hw Seestraßea", joka on "Großprofil"-varikko, jota myös "Kleinprofil"-junat käyttävät. Grunewald avattiin 21. tammikuuta 1913, ja se on nykyisin aivan Olympia-Stadionin metroaseman vieressä. Vuonna 1913 varikolle rakennettiin yksi huoltorakennus. Seuraavina vuosina varikolle lisättiin kolme rakennusta: "Halle II" (1924–1925), "Halle III" (1926) ja "Halle IV" (1927). Toisessa maailmansodassa suuri osa varikosta paloi ilmahyökkäyksessä 3. syyskuuta 1943. Korjaukset valmistuivat vuonna 1950 muun metroverkon ohessa. Berliinin metron termistössä varikkoa kutsutaan nimillä "Bw Gru" ja "Hw Gru".


title: Berliinin metro

text: Seestraßen varikko avattiin 1923, koska uusi "Großprofil"-linja C (nykyinen U6) tarvitsi työpajan. Varikko sijaitsee Seestraßen metroaseman pohjoispuolella. Alueella on 17 rataa – kaksi päävarikolla ja 15 huoltovarikolla. Näistä yksi johtaa puhdistusalueelle. Tilanpuutteen ja laajentamisen mahdottomuuden (tiiviisti rakennettu alue) vuoksi varikko aiotaan purkaa vähitellen. BVG:n säästötoimenpiteiden vuoksi "Kleinprofil"-yksiköitä huolletaan myös Seestraßella. Metron termistössä varikon lyhenne on "Bw See" tai "Hw See".


title: Berliinin metro

text: E-linjan (nykyinen U5) rakentamisen yhteydessä rakennettiin Friedrichsfelden varikko vuosina 1927–1930. Varikko sijaitsee Tierparkin aseman lähistöllä. Vuonna 1930 valmistuneet rakennukset I ja II olivat Berliinin metron moderneimpia aikoinaan. Itä-Berliinissä varikkoa käytettiin "Kleinprofil"-junille, koska idässä ei ollut niille tehtyä varikkoa. Vuonna 1993 varikko palautui alkuperäiseen käyttöönsä. Varikon lyhenne on "Bw Fi".


title: Berliinin metro

text: "Großprofil"-linjojen lisääntyessä Länsi-Berliinissä tarvittiin uutta varikkoa. U7:n Rudowin laajennuksen yhteydessä rakennettiin Britz-Südin varikko. Työt aloitettiin 1969 ja varikko oli valmis vuonna 1971. Varikolle varattiin suuri 100 000 neliömetrin alue tulevaisuuden mahdollisia laajennuksia ajatellen. Vuonna 1988 valmistui laajennusrakennus huoltotyöpajalle. Nykyisin tämä on metron uusin ja modernein varikko. Varikon lyhenne on "Bw Britz".


title: Berliinin metro

text: Ennen sotaa linjoja merkittiin kirjaimin ja haarat erotettiin toisitaan roomalaisin numeroin. Tätä järjestelmää käytettiin 1960-luvulle kummallakin puolella kaupunkia. Muurin pystyttämisen jälkeen Itä-Berliiniin jäi linja E sekä A-linjan itäinen pää. Kaksilinjaisen verkon navigoimiseen ei tarvittu linjatunnuksia, joten ne jätettiin pois.


title: Berliinin metro

text: Länsi-Berliini lopetti kirjaimiin perustuneen järjestelmän vuonna 1966 ja korvasi sen numeroilla yhdestä yhdeksään, jotka ovat yhä käytössä. Verkon lyhin linja oli 5, joka koostui kahdesta pysäkistä (Deutsche Oper–Richard-Wagner-Platz). Se suljettiin vuonna 1970, ja linjaa 7 jatkettiin tuolle pätkälle pari vuotta myöhemmin. Tämä vapautti linjanumeron 5. BVG päätti jättää numeron vapaaksi Itä-Berliinin linjalle E yhdistymismahdollisuutta silmällä pitäen.


title: Berliinin metro

text: Vuonna 1984 BVG:stä tuli Länsi-Berliinin S-Bahnin liikennöijä. Ennen tätä itäsaksalainen Deutsche Reichsbahn oli hoitanut liikenteen. Tämän vuoksi BVG:n piti antaa S-Bahnin linjoille numerot. S-Bahnin linjat numeroitiin ja niille annettiin etuliite ”S”; U-Bahnin linjat saivat U:n etuliitteekseen.


title: Berliinin metro

text: Vuonna 1990 Itä-Berliinin linja E sai tunnisteen U5, joka oli jätetty varta vasten vapaaksi. Samalla A-linja sai nimekseen U2 sen läntisen parin tavoin. U2:t eivät tosin olleet vielä yhteydessä toisiinsa. Kun U2 yhdistettiin vuonna 1993, U1:n ja U2:n läntiset haarat vaihdettiin päittäin. Vuonna 2004 U1:n ja U3:n läntiset haarat vaihdettiin linjojen välillä.


title: Berliinin metro

text: Berliinin metron pitkä historia sisältää vain muutaman onnettomuuden, ja metro onkin turvallisimpia liikennemuotoja Berliinissä.


title: Berliinin metro

text: Vakavin onnettomuus tapahtui 26. syyskuuta 1908 Gleisdreieckissä. Junan kuljettaja ei havainnut seis-opastetta, ja kaksi junaa törmäsi risteyksessä. Osa toisesta junasta putosi sillalta. Onnettomuus vaati 18 kuolonuhria, ja 21 ihmistä loukkaantui vakavasti. Onnettomuuden seurauksena Gleisdreieck muutettiin monikerroksiseksi asemaksi. Nykyisin U1 ja U2 risteävät asemalla.


title: Berliinin metro

text: Toinen vakava onnettomuus tapahtui 30. heinäkuuta 1965 G-linjalla (nykyinen U9). Zoologischer Gartenin ja Hansaplatzin välille oli pysähtynyt juna jarruvian takia. Tämä osa radasta kuului Bahnhof Zoon ratapihaan. Risteyksessä oli mekaanikko huoltotöissä. Hän huomasi lähtöopastimen olevan seis-asennossa ja luuli, että opastimen kuuluisi olla aja-asennossa. Usean yrityksen jälkeen hän käänsi opastimen manuaalisesti kulun sallivaan asentoon. Seuraava juna, joka oli odottanut Bahnhof Zoossa, törmäsi pysähtyneeseen junaan. Hätäjarrut eivät estäneet onnettomuutta. Yksi matkustaja kuoli ja 97 loukkaantui. Mekaanikko sai 600 000 Saksan markan sakon.


title: Berliinin metro

text: 8. heinäkuuta 2000 GI/I-junan viimeinen vaunu paloi Deutsche Operin asemalla U2-linjalla. Koska juna oli yksiuloskäyntisen aseman perällä, matkustajien piti juosta tunnelin kautta seuraavalle hätäuloskäynnille. Palon syynä oli oikosulku. Asema vaurioitui palossa pahoin, eivätkä junat voineet pysähtyä siellä useisiin viikkoihin. 1. syyskuuta 2000 asemaa voitiin taas käyttää. Portugalin suurlähettiläs S.E. Nuenes Barata lahjoitti José de Guimarãesin maalauksia BVG:lle aseman koristelua varten. Taide saatiin paikoilleen 30. lokakuuta 2002. Onnettomuuden seurauksena BVG asetti yksiuloskäyntisille asemilleen henkilökuntaa, kunnes toinen uloskäynti saataisiin rakennettua. Britz-Süd, Schillingstraße, Viktoria-Luise-Platz, Uhlandstraße ja useat muut saivat toisen uloskäynnin. Ainoat yksiuloskäyntiset asemat ovat Sophie-Charlotte-Platz, Rudow ja Theodor-Heuss-Platz, mutta rakennustyöt on siellä jo aloitettu. Useat matkustajajärjestöt, kuten Pro Bahn ja IGEB, vaativat uusia hätäuloskäyntejä asemille, joilla on uloskäynti keskellä laituria. Tämä tulisi hyvin kalliiksi BVG:lle ja kaupungille, koska tällaiset asemat ovat yleisiä.


title: Berliinin metro

text: 25. maaliskuuta 2003 tapahtui toinen taloudellisesti mittava onnettomuus, mutta kukaan ei loukkaantunut. Kaksi junaa törmäsi Kurt-Schumacher-Platzilla. U6:n korjausten takia yksi juna ajoi Kurt-Schumacher-Platzin ja Holzhauser Straßen väliä. Normaali liikenne oli välillä Alt-Mariendorf–Kurt-Schumacher-Platz. Yhtä asemaväliä liikennöivä juna oli raiteella 1, joka on Alt-Mariendorfin suuntaan ajettava rata, joten tämä pendeli jakoi laiturin normaalin liikenteen junien kanssa. Koska junalla oli erityislupa ohittaa useita seis-opastimia matkalla, kuljettaja unohti, ettei hän saanut ohittaa Kurt-Schumacher-Platzin sisääntulo-opastinta seis-asennossa. Tämän vuoksi juna hän törmäsi Alt-Mariendorfin suuntaan lähteneen junan kylkeen. Kumpikin juna vaurioitui romutuskuntoon. Myös rata kärsi vakavia vaurioita. Junat eivät voineet kulkea kohdasta kahteen päivään, ja onnettomuusjunien poistaminen vei lähes 48 tuntia, vaikka junat olivat pysyneet kiskoilla.


title: Berliinin metro

text: Berliinissä on useita asemia, jotka rakennettiin suunnitelluille linjoille, joita ei sittemmin rakennettukaan liikennetarpeiden muuttuessa. Esimerkiksi Weißenseessa on sinne suunnitellulle linjalle rakennettu asema, ja Potsdamer Platzilla on käytössä olevan aseman lisäksi käyttämätön asema suunniteltua linjaa varten. Suunnitellun linjan rakentaminen on hyvin epätodennäköistä, joten asema tullaan muuttamaan erinäisille tapahtumille sopivaksi.


title: Berliinin metro

text: D-linja (nykyinen U8) kulki ennen suoraan Oranienplatzin läpi Dresdner Straßen alla. Tämä ratayhteys hylättiin, ja linja siirrettiin kulkemaan Moritzplatzin metroaseman kautta, jotta yhteys Wertheimin tavaratalolle saatiin tyydytettyä. Tämä selittää 90 asteen mutkan Moritzplatzin ja Kotbusser Torin asemien välillä. Dresdner Straßen alla kulkeva tunneli oli vain osittain valmis, kun se hylättiin. Yksirataiseksi jäänyt tunneli on nykyisin jaettu kolmeen osaan. Betoniseinämä sulkee tunnelin entisellä Itä- ja Länsi-Berliinin rajalla. Toinen seinämä sulkee tunnelin ja Oranieplazin asemalta. Hylätty asema on muutettu muuntaja-asemaksi.


title: Berliinin metro

text: Viisi asemaa, Rathaus Steglitz, Schloßstraße, Walther-Schreiber-Platz, Innsbrucker Platz ja Kleistpark, rakennettiin suunnitellulle U10-linjalle. Kleistparkin asemasta on tehty BVG:n toimistotiloja. Muut asemat ovat tyhjillään ja suljettuna yleisöltä.


title: Berliinin metro

text: Jungfernheiden metroasemalla on Schloßstraßen kaltainen kahden linjan asema, joka rakennettiin U5:n suunniteltua laajennusta varten. Käyttämätön laituri on aidattu. Hylättyä Tegelin suuntaan alkavaa tunnelia käytetään palomiesten harjoituksissa.


title: Berliinin metro

text: Tunneli, joka aikanaan yhdisti U4:n Otzenstraßen työpajalle, on yhä olemassa. Maanpäälliset raiteet Innsbrucker Platzin asemalta purettiin moottoritietunnelin tieltä 1970-luvulla – kuitenkin tunneliin, joka johtaa Eisackstraßelle, pääsee noin 270 metrin matkan entiseen risteykseen, josta pääsi Schönebergin linjan työpajalle.


title: Berliinin metro

text: Internationales Congress Centrumin (ICC) edessä on lyhyt tunnelinpätkä Messedammin ja Neue Dammstraßen risteyksen alla. Tunneli rakennettiin massiivisen jalankulkutunnelin yhteydessä, ja sen oli tarkoitus olla osa suunniteltua Uhlandstraßen ja Theodor-Heuss-Platz välistä raideyhteyttä, jota suunniteltiin linjalle U1. Tunneli oli noin 60 metriä pitkä ja loppui keskusbussiaseman (ZOB) eteen suunnitellun Messen aseman kohdalle. Nykyisin tunnelia käytetään varastotilana. Myös Adenauerplatzin asemalla on laituri suunnitellulle U1:n laajennukselle.


title: Berliinin metro

text: "Stralauer Tor" oli Spreen itärannalla Warschauer Straßen ja Schlesisches Torin asemien välillä sijainnut asema. Se avattiin vuonna 1902 ja nimettiin "Osthafen"iksi vuonna 1924. Asema tuhoutui täysin toisessa maailmansodassa. Nykyisin vain joitakin tukirakenteita on jäljellä asemasta, koska sitä ei rakennettu uudelleen läheisen Warschauer Straßen aseman tehdessä siitä tarpeettoman.